ועדת החינוך והתרבות, כנסת 15, פרוטוקול מספר 18, 1999-10-19 10:00

זבולון אורלב: אני מתכבד לפתוח את ישיבת ועדת החינוך והתרבות בעניין ההכנות לאוליפיאדת סידני 2000.

צבי ורשביאק: זו ועדת החינוך, התרבות והספורט.

זבולון אורלב: הוועדה נקראת "ועדת החינוך והתרבות", כמו שהמשרד נקרא עד לפני 5 שנים, אבל תחום הוועדה הוא חינוך, תרבות, ספורט, עתיקות ושידור.

זבולון אורלב: יש בתקנון הכנסת שורה ארוכה של תחומים שהם בטיפול הוועדה.

צבי ורשביאק: אני חושב שלספורט יש ערך בפני עצמו, שהוא צריך להופיע בשם הוועדה.

צבי ורשביאק: לתשומת לב היושב-ראש.

זבולון אורלב: יש עכשיו קרב אימים בין מרצ למפד"ל, איפה תהיה התרבות ואיפה יהיה הספורט.

זבולון אורלב: בשעה שאנחנו יושבים כאן דנים בזה בוועדת הכנסת אך עוד לא הגיעו להחלטה.

זבולון אורלב: אז נעזוב את זה בצד.

זבולון אורלב: ממשרד המדע, התרבות והספורט נמצא איתנו המנכ"ל, שהתנצל מראש על שיצטרך לעזוב לפני תום הדיון.

זבולון אורלב: (היושב-ראש קורא את שמות הנוכחים) בהזדמנות הזאת אני רוצה לברך את הוועד האולימפי שייזם וביצע טקס מאוד יפה, באופן מאוד מכובד ומאוד ממלכתי.

זבולון אורלב: בוודאי טקס כזה הוסיף כבוד לספורט בישראל והעמיק את התודעה לצורך בהצלחה באולימפיאדת סידני 2000.

זבולון אורלב: אבל חשבנו שמן הראוי לא להסתפק רק בטקסים.

זבולון אורלב: מה שבעיקר נחרת בזכרוני מהטקס הוא שקיימות כל מיני הבטחות.

זבולון אורלב: ההכנות האולימפיות מצריכות פיקוח של הרשות המחוקקת על הרשות המבצעת, כדי שבאמת ינתנו הכלים שמדינת ישראל יכולה לאפשר לספורטאים כדי שהם יוכלו לייצג את ישראל, לא רק בכבוד אלא גם להגיע להשגים.

זבולון אורלב: אני חושב שכבר עברנו את השלב של רק לייצג בכבוד ועלינו לשאוף גם להגיע להישגים.

זבולון אורלב: זימנו את הוועדה כדי לשמוע, מאנשי המשרד ומאנשי הספורט, אנשי הוועד האולימפי, האנשים הנוגעים בדבר, האם יש בעיות ואיפה הבעיות.

זבולון אורלב: אני מראש אומר, אנחנו בוודאי נעמיד את עצמנו לרשות העניין כדי לסייע לוועד האולימפי.

זבולון אורלב: נעזור לו להשיג את כל מה שאפשר להשיג.

זבולון אורלב: אני מציע שייפתח מנכ"ל משרד המדע, התרבות והספורט ואחריו ידברו אנשי הוועד האולימפי.

12961: תודה רבה ליושב-ראש, שלום לכולם.

12961: אנחנו קיבלנו את תחום התרבות והספורט למשרדנו לפני 10 ימים אבל האמת היא שכבר לפני כן היו פגישות וביקורים בנושא ההכנות לאולימפיאדה.

12961: אנו יודעים שזה אחד התחומים החשובים ביותר שהספורט הישראלי נוגע בו ועוסק בו, במיוחד בעיתוי שבו אנחנו עומדים.

12961: המפגש האחרון היה בשבוע שעבר עם הוועד האולימפי.

12961: חלק מהנוכחים פה השתתפו בו.

12961: השר קיבל סקירות והשמיע את דבריו - תיכף אומר באיזה כיוון - ואחר כך גם ערכנו סיור קצר במיתקן האולימפי, שחלקו שלם וחלקו לא שלם.

12961: אני רוצה לקצר.

12961: אני חושב שכל הנוכחים פה מצויים בתחום ולא כדאי להכביר במילים.

12961: הנקודה המרכזית, אדוני, היא השאלה הכספית.

12961: כלומר, אין היום כמעט שום דבר שמישהו מהגורמים החיצוניים יכול לתרום לטובת הקבוצה שנמצאת פה היום, שעוסקת בזה, והתחילה לעסוק בזה כבר לפני 3-2 שנים, פרט מלהעמיד לרשותם את המשאבים הכספיים כדי להביא את המשלחת הישראלית לאולימפיאדה במצב הטוב ביותר.

12961: כמו שתשמע תיכף, יש בהחלט פעילות מעודדת אבל היא כולה קמה ונופלת על המשאבים הכספיים.

12961: אנחנו הפנינו מכתב לפני כ10- ימים ללשכת ראש הממשלה.

12961: המכתב נשען על העובדה שבשנים האחרונות הממשלה העמידה תקציב מיוחד של 10 מיליון שקל בשנה לטובת ההכנות האולימפיות.

12961: אנחנו עומדים על כך שהמימון הזה יימשך בשנה הקרובה.

12961: אני כבר אומר שבתקציב המשרד שלנו בשנה הבאה לא מופיעה התוספת הזאת.

12961: כמו שאתה יודע מנסיונך, אם זה לא רשום אז זה פותח פתח ל - - -

זבולון אורלב: בשנתיים הקודמות האם זה הופיע בבסיס התקציב או כהעברה מיוחדת?

עודד הכט: זו היתה העברה מיוחדת.

12961: אנחנו לא מדברים על העברות כרגע.

12961: דרשנו שזה יופיע באופן מיידי מפני שאם זה יגיע - וגם על זה תשמע תיכף - במועד שהתוספות מתחילות להופיע, זה יכול להיות פשוט מאוחר מדי.

12961: אנחנו צריכים את הכסף הזה היום כי לפי דעתי זה הדבר היחיד והחשוב ביותר שיכול לתמוך במשלחת.

12961: אחרי שתיערך האולימפיאדה אני מציע שייתקיים פה דיון כדי לבדוק איך אנחנו נערכים ל4- השנים הבאות, כי אז אפשר לעשות דברים בסיסיים.

12961: כרגע הנושא הוא כספי ולכן אנחנו עושים את שלנו והייתי מאוד שמח אילו הוועדה תסייע בנושא של העמדת המשאבים הכספיים לטובת ההכנות האולימפיות.

12961: היתר הוא בידי אנשי המקצוע.

12961: עוד מילה אחת, ברשותך.

12961: אנחנו גם מתכננים, עוד בערך כחודשיים, עוד לפני סוף השנה, הצגה פומבית של ההכנות של ישראל לאולימפיאדה, נעשה איזשהו אירוע שיימשך חצי יום.

12961: אני אשמח מאוד אם אתה תכבד אותנו בנוכחותך.

12961: נזמין אנשי תקשורת ואת הציבור הרחב לראות איך ישראל מתכוננת למשחקים האולימפיים, כי זה גם כן דבר שהציבור חייב לדעת אותו וללמוד עליו מכלי ראשון.

12961: תודה רבה.

צבי ורשביאק: אנחנו נציג פה גם את הנושא המקצועי, גם את הנושא הארגוני וגם את הנושא התקציבי.

צבי ורשביאק: הבאנו את אנשי המקצוע.

צבי ורשביאק: ברשותכם, אני אדבר כמה מילים על הנושא התקציבי והארגוני ולאחר מכן אנשי המקצוע ידברו על הנושא המקצועי.

צבי ורשביאק: אני מתחיל דווקא בנושא הארגוני.

צבי ורשביאק: אני רואה שכבר אנחנו מתחילים לסטות מן הדרך.

צבי ורשביאק: רבותי, ההכנות האולימפיות, עם כל המשמעויות שלהן, צריכות להיות מטופלות רק על-ידי גוף אחד, לא מעבר לזה.

צבי ורשביאק: הגוף הוא הוועד האולימפי.

צבי ורשביאק: אני שומע פה על איזשהו קונגרס, איזה כינוס פומבי.

צבי ורשביאק: אני מבקש, אנא מכם, אם לא תעזרו לפחות אל תפריעו.

צבי ורשביאק: לנו יש תוכנית.

צבי ורשביאק: אנחנו לא יודעים על קיום כינוס כזה.

12961: איזה קונגרס?

12961: אל"ף, מי שצריך לדעת יודע על זה.

12961: בי"ת, זה לא קונגרס.

צבי ורשביאק: הוועד האולימפי לא יודע על זה.

צבי ורשביאק: אני מבקש, אנא מכם, אם לא לעזור - לפחות לא להפריע.

צבי ורשביאק: ישנה תוכנית שנתית, עם אירועים ברורים ומסודרים לקראת האולימפיאדה.

צבי ורשביאק: אם יתחילו להיכנס לנו באמצע אנחנו במקום להתעסק בהכנות לאולימפיאדת סידני נעסוק בדברים אחרים.

צבי ורשביאק: אנא מכם, אני פונה אליך כמנכ"ל המשרד, אנא.

צבי ורשביאק: כל מה שאתם רוצים לעשות במה שקשור לאולימפיאדה - אנא פנו לוועד האולימפי.

צבי ורשביאק: כי אחרת, חוץ מהתנגשויות לא יהיה כלום, וחבל.

צבי ורשביאק: אותו דבר לגבי נושא התקציב.

צבי ורשביאק: אנחנו אפילו לא ידענו שפניתם למשרד ראש הממשלה בבקשה לקבלת תקציב של 10 מיליון שקל.

12961: אנחנו לא צריכים להגיד לכם את זה.

צבי ורשביאק: גם לא תבעתי שאני אדע.

צבי ורשביאק: אני רק חושב שצריך להיות תיאום בינינו לביניכם בפניות.

צבי ורשביאק: שמעתי שפנו במכתב בבקשה לתקציב של 10 מיליון שקל.

צבי ורשביאק: 10 מיליון שקל לא יענו על הצרכים.

צבי ורשביאק: אנחנו הפנינו בזמנו מכתב בבקשה ל15- מיליון שקל, ולא סתם.

צבי ורשביאק: לגופו של עניין, אנחנו על סמך דוח ועדת לוין פנינו לממשלת ישראל.

צבי ורשביאק: ועדת לוין הוקמה אחרי אולימפיאדת אטלנטה.

קריאה: אחת מיני רבות.

צבי ורשביאק: אולימפיאדת אטלנטה היתה בחודש יולי ואנחנו פנינו וביקשנו שההחלטות לגבי הנושא האולימפי ייגמרו עד חודש אוקטובר, כי הכנות לאולימפיאדה הן לא רק בשנתיים שלפניה אלא הן נמשכות 4 שנים, כבר 5 או 6 אולימפיאדות.

צבי ורשביאק: דרך אגב, כבר עכשיו יש הכנות לאולימפיאדה ב2004-.

צבי ורשביאק: אם לא נתחיל לתקצב את ההכנות ל2004- כבר היום, הספורטאים לא יהיו מוכנים.

צבי ורשביאק: ההמלצה היתה 15 מיליון שקל.

צבי ורשביאק: אנחנו התפשרנו על 10 מיליון מתוך הנחה שכמות הספורטאים תהיה כפי שהיתה באולימפיאדת אטלנטה.

צבי ורשביאק: לשמחתנו כמות הספורטאים בסגל גדלה ב50%-, מ50- וכמה ספורטאים ל80- וכמה ספורטאים.

צבי ורשביאק: בנוסף לכך המשלחת כפי שנראית לנו היום, אלה שעמדו בקריטריונים, לא תעמוד על 25 ספורטאים אלא יהיו יותר מ30- ספורטאים.

צבי ורשביאק: בנוסף לכך הסגל של אולימפיאדת 2004 גדל - בגלל הישגים.

צבי ורשביאק: לא בגלל שהחלטנו שיש יותר ספורטאים מצטיינים.

צבי ורשביאק: הופיעו ספורטאים צעירים שלנו במשחקים באירופה - אם זה משחקים אולימפיים לנוער או משחקי אליפות אירופה לנוער - וחזרו עם מדליות.

צבי ורשביאק: זאת אומרת שהם טובים.

צבי ורשביאק: הם הטובים ביותר באירופה בגילם.

צבי ורשביאק: ואז הם נכנסו לסגל, שהלך וגדל.

צבי ורשביאק: אם לא נטפח את כשרונם היום, הם לא יהיו לנו ב2004-.

צבי ורשביאק: ולכן התקציב המינימלי השנה - וזה לא בשביל שיהיה מאיפה להוריד - צריך להיות 15 מיליון שקל.

צבי ורשביאק: קרו עוד כמה דברים.

צבי ורשביאק: התקציב לאיגודי הספורט, שהם חלק מההכנות האולימפיות, קטן ב30%- לעומת שנים קודמות.

צבי ורשביאק: במועצת ההימורים ירדו ההכנסות בכ30%-; ברשות הספורט ירדו ההקצבות מסיבות כאלה ואחרות בגלל אילוצים תקציביים.

צבי ורשביאק: למשל איגוד השייט תכנן שיהיה לו תקציב של 1.7 מיליון שקל (ואתמול ישבנו עם איגוד השייט) אך הוא קיבל 400,000 שקל פחות.

צבי ורשביאק: ישבנו איתם בינואר, קבענו תוכנית עבודה ובהתאם לכך היחידה לספורט הישגי והוועד האולימפי מימנו אותם.

צבי ורשביאק: עכשיו צריך לשלוח שייטים לאוסטרליה במוצאי שבת ואין לכך כסף.

צבי ורשביאק: אמרנו לנציגי ענף השייט שזה לא יתכן כי הם קיבלו את כל מה שהובטח להם מאיתנו ואז הם אמרו שחסרים להם 400,000 שקל.

צבי ורשביאק: אמרתי להם: קחו לתשלום ערבות.

צבי ורשביאק: לקחנו מהם אתמול המחאת זכות למועצת ההימורים, כי לנו גם אין כסף.

צבי ורשביאק: אנחנו ניקח 80,000 שקל מהבנק וניתן להם כדי שיוכלו הספורטאים לנסוע.

צבי ורשביאק: את מי שולחים לשם?

צבי ורשביאק: את אלה שאנחנו צופים שייזכו במדליות.

צבי ורשביאק: אם הם לא ישתתפו באליפות העולם - - -

זבולון אורלב: הקריטריון הוא לשלוח ספורטאים שיש להם סיכוי למדליה?

גלעד לוסטיג: לא.

גלעד לוסטיג: שם זה עוד יותר קריטי.

גלעד לוסטיג: זו תחרות קריטריון כדי לקבוע מי ייסע לאולימפיאדת סידני.

צבי ורשביאק: רק בקצרה, על מנת שתבין, יש קריטריון בינלאומי ובנוסף לכך אנחנו קבענו גם קריטריון שלנו.

זבולון אורלב: יש קריטריון בינלאומי איזה ספורטאי זכאי להשתתף באולימפיאדה?

צבי ורשביאק: כן, איזה ספורטאי רשאי להשתתף במשחקי סידני.

צבי ורשביאק: אנחנו הקשינו.

צבי ורשביאק: לדוגמא אם מותר ל100- המתעמלות הטובות ביותר להשתתף במשחקים האולימפיים, אנחנו לא נותנים לנסוע למי שתפסה מקום נמוך מ80-.

צבי ורשביאק: התקציב שאנחנו צריכים רק לנושאים האלה הוא לפחות 15 מיליון שקל ולא 10 מיליון שקל.

צבי ורשביאק: אל"ף, כי מספר הספורטאים גדל; בי"ת, עבור ההכנות למשחקים האולימפיים ב2004-, הוצאה שלא היתה לנו קודם.

זבולון אורלב: מתי עלתה התביעה, ש10- מיליון שקל לא מספיקים וצריך 15 מיליון שקל?

צבי ורשביאק: מאחר שזה לקראת תקציב 2000, שלחנו מכתב - עוד לא היו אז שרים - למנכ"ל משרד ראש הממשלה.

צבי ורשביאק: יידענו את מי שהיה אז מיועד להיות שר הספורט על פנייתנו.

צבי ורשביאק: פשוט לא היה מי שייתעסק בזה.

צבי ורשביאק: מה עוד שגם התקציב הקודם בא ממשרד ראש הממשלה, אבל בהחלטת ממשלה.

צבי ורשביאק: כרגע אנחנו בסוף השנה.

צבי ורשביאק: אם עד עכשיו פחות הרגישו את המצוקות הכספיות הרי בחודשים האלה זה מורגש בכל השטחים.

צבי ורשביאק: לבטח אצל כל אלה שקיצצו להם 30% מהתקציב, ולחלק קוצץ 40% מהתקציב.

צבי ורשביאק: אבל אנחנו יודעים שלגבי השנה העניין "מת".

צבי ורשביאק: אנחנו מדברים לגבי השנה הבאה.

צבי ורשביאק: הנושא השני, לאחר ההחלטה על העברת 10 מיליון השקלים הראשונים קיבלנו את הכסף בראשון בספטמבר, אף שההחלטה היתה בינואר.

צבי ורשביאק: התחייבנו אישית לבנקים ולשמחתנו הרבה קיבלנו את הכסף.

זבולון אורלב: בשירות המדינה יש שני דברים בטוחים: דבר אחד, בטוח שמה שהבטיחו לך יקיימו, ודבר שני, בטוח שמה שייקיימו - יקיימו באיחור.

זבולון אורלב: תהיה בטוח בזה.

זבולון אורלב: אם מתחייבים, מקיימים.

צבי ורשביאק: הלוואי והייתי בטוח, כמו שאתה בטוח, שיישלמו.

צבי ורשביאק: אגב, בשנה הראשונה קיבלנו 8 מיליון שקל ולא 10 מיליון שקל.

צבי ורשביאק: בשנה שלאחר מכן החזירו לנו את ההפרש והשנה נקבל כ12- מיליון שקל.

צבי ורשביאק: אבל בשנה הבאה, שהיא שנה אולימפית, התקציב חייב להתקבל בינואר, פברואר או לכל המאוחר מרץ.

צבי ורשביאק: אם לא נקבל את הכסף - ביולי זה כבר מאוחר.

צבי ורשביאק: השנה כבר שלחנו צ'ק על חשבון מחנות אימונים לשנה הבאה.

צבי ורשביאק: כל המשלחות רוצות להגיע להתאמן באוסטרליה לפני המשחקים האולימפיים.

צבי ורשביאק: אם אתה לא שולח צ'ק לא מקבלים את ההזמנה שלך למקום האימונים.

צבי ורשביאק: לכן, אם אנחנו לא נקבל את הכסף בינואר-פברואר-מרץ מצבנו יהיה רע.

צבי ורשביאק: אני רוצה להגיד כאן מילה טובה.

צבי ורשביאק: לוועדה הזאת בשנים הקודמות יש חלק גדול בכך שקיבלנו את 10 מיליון השקלים, חלק חשוב וגדול.

צבי ורשביאק: מישהו שמסתכל מהצד היה עלול לחשוד שלחבר הכנסת לשעבר זיסמן ולי יש איזשהם קשרי משפחה או קשרים אחרים.

צבי ורשביאק: כל כך הרבה דיברנו בטלפון.

צבי ורשביאק: בהחלט השולחן הזה דאג שזה יעמוד כל הזמן על סדר היום ובסופו של דבר עזרו לנו לקבל את הכסף.

צבי ורשביאק: אני אומר מפה תודה בהחלט.

צבי ורשביאק: אני מקווה שגם הוועדה הנוכחית תדע - אני מקווה שלא תצטרך, אבל אם יצטרכו - לנדנד.

זבולון אורלב: יש לי משום מה הרגשה שהיא תצטרך לעזור.

צבי ורשביאק: אני רוצה לחזור לנושא השני.

צבי ורשביאק: ההכנות המקצועיות שלנו לאולימפיאדה הן מסודרות ומתוכננות.

צבי ורשביאק: זה לא מהיום למחר אלא הן מתוכננות כבר מלפני 3 שנים.

צבי ורשביאק: מעדכנים את התוכניות בהתאם למה שקורה מבחינת תוצאות.

צבי ורשביאק: גם מבחינה ארגונית, אותו דבר.

צבי ורשביאק: הנושא מתוכנן ומאורגן על מנת שנוציא אנרגיה בכל קטע בזמן שלו ולא נוציא אנרגיות על דברים שלא צריכים לגזול אנרגיה ובזמן לא ראוי.

צבי ורשביאק: אני חוזר ומבקש, בכל מה שקשור להכנות, אנא לעשות את זה איתנו.

צבי ורשביאק: שלא נצטרך לעסוק פה בשני מחנות, שכל אחד עוסק בהסברה אחרת.

צבי ורשביאק: תודה רבה.

אפרים זינגר: כמה משפטים קצרים להוסיף על מה שהציג מר צבי ורשביאק, ב3- נקודות: ארגון, תקציב והאולימפיאדה עצמה.

אפרים זינגר: אתחיל קודם כל בברכות ליושב-ראש.

אפרים זינגר: זו ישיבה ראשונה שאנחנו מופיעים בפניך.

אפרים זינגר: אני מניח שבשנה הקרובה אנחנו נבלה לא מעט שעות ביחד.

אפרים זינגר: בהזדמנות זאת גם ברכות למר נחמן שי.

אפרים זינגר: זו ישיבה ראשונה שלך בפורום הזה.

זבולון אורלב: נקווה שאיתו תבלה יותר שעות.

אפרים זינגר: זה בטוח.

אפרים זינגר: אני רוצה לומר, ולא רק לפרוטוקול אלא באמת מכל הלב, להמשיך את מה שמר צבי ורשביאק אמר, להביע המון המון תודה לוועדת החינוך והתרבות בשנתיים האחרונות, ליושב-ראש הוועדה הקודם ולחברי הוועדה הקודמים - לחבר הכנסת מיכאל נודלמן היושב פה היום היה חלק פעיל מאוד בדחיפת הנושא - על הסיוע.

אפרים זינגר: ואיך אומרים במקומותינו?

אפרים זינגר: המתחיל במצווה אומרים לו גמור.

אפרים זינגר: הוועדה התחילה במצווה.

זבולון אורלב: יש אימרת חז"ל ש"אין מלאכה נקראת אלא על שם גומרה".

זבולון אורלב: כלומר מי שעבד כל הזמן אבל לא היה בגמר, בסופו של דבר זה נקרא על שמו של מי שהיה בגמר.

זבולון אורלב: זו אימרה חשובה לפוליטיקאים.

זאב ברוורמן: לכן הם לא רוצים להפסיק להיות חברי כנסת.

אפרים זינגר: שני משפטים על הארגון שנקרא "הוועד האולימפי", מאחר וזו ישיבה ראשונה בפורום חדש.

אפרים זינגר: הוועד האולימפי בישראל הוא ארגון הגג של הספורט בישראל.

אפרים זינגר: תחת כנפיו נמצאים כל ענפי הספורט האולימפיים.

אפרים זינגר: כל ראשי האיגודים והתאחדויות הספורט האולימפיים יושבים בוועד האולימפי.

אפרים זינגר: היום אחר-הצהרים יש לנו ישיבת הנהלה של הוועד האולימפי.

אפרים זינגר: שם יושבים כולם: מכדורגל וכדורסל ועד בייסבול והוקי קרח.

אפרים זינגר: בפורום הזה נקבעות תוכניות ונושאים המשותפים לכלל הספורט בישראל.

אפרים זינגר: מערכת הספורט היא אומנם לא דו-קוטבית אבל בארץ יש לה שני קודקודים: הקודקוד הממלכתי, ברשות שר הספורט, מנכ"ל משרד הספורט והמערכת הזאת; והקודקוד הציבורי, שהוא הוועד האולימפי בישראל.

אפרים זינגר: זה נכון במכלול נושאי היומיום וזה נכון על אחת כמה וכמה בנושאים שהם אולימפיים פרופר.

אפרים זינגר: מבחינת הסטטוס של הוועד האולימפי בישראל, אנחנו עמותה על-פי חוק.

אפרים זינגר: אנחנו כפופים לאמנה האולימפית, של הוועד האולימפי היושב בלוזאן.

אפרים זינגר: על-פי האמנה האולימפית, שעליה אנחנו חייבים לשמור, אנחנו חייבים לשמור על עצמאותנו מכל מעורבות ממשלתית.

אפרים זינגר: אצלנו בארץ זה לא מורגש.

אפרים זינגר: יש מקומות ומישטרים בהם הנושא הזה היה מאוד אקוטי.

אפרים זינגר: לגבי המטרות ומבנה הארגון: החומר נמצא בתיקים שחילקנו לכם.

אפרים זינגר: אני מקווה שתמצאו זמן לעיין בו.

אפרים זינגר: 3-2 משפטים על התקציב: אם אני משווה את תקציב 1995 לעומת תקציב 1999, שתיהן שנים טרום-אולימפיות (לפני אטלנטה ולפני סידני), ריאלית סך כל התקציב לספורט משני המקורות המרכזיים - שזה מועצת ההימורים ורשות הספורט - קוצץ בכמעט 50%.

זבולון אורלב: האם תוכל לומר במספרים בכמה מדובר?

אפרים זינגר: אין לי פה את הנתונים אבל אני אשלח לך את הנתונים המסודרים.

צבי ורשביאק: הספורט קיבל ממועצת ההימורים סדר גודל של 150 מיליון שקל ב1994- והיום הוא מקבל 110 מיליון שקל.

צבי ורשביאק: גם ברשות הספורט ב1995- לקראת האולימפיאדה היתה תוספת, שאיננה היום.

צבי ורשביאק: התחליף הוא מענק של 10 מיליון מהממשלה, שלא היה אז.

צבי ורשביאק: אבל ה10- מיליון האלה היו צריכים לבוא מעבר ולא כתחליף.

אפרים זינגר: המצב התקציבי של כלל הספורט הוא על סף קריסה.

אפרים זינגר: אני לא אכנס לזה כרגע.

אפרים זינגר: אם יהיה דיון מיוחד בנושא הזה בהחלט אני חושב שיהיה לנו מה לטעון.

צבי ורשביאק: הקטע החמור הוא לא באשר להכנות למשחקים האולימפיים בסידני.

צבי ורשביאק: הקטע החמור הוא מה יהיה לגבי העתיד.

צבי ורשביאק: מפני שכל הספורט הבסיסי שובת.

אפרים זינגר: מבחינת ההכנות לסידני, למזלנו בשלהי שנת 1997 היתה לנו פגישה עם ראש הממשלה לשעבר, מר בנימין נתניהו, ועם מנכ"ל משרדו, מר משה ליאון.

אפרים זינגר: הצגנו בפניהם את השבר שבפניו עומד הספורט.

אפרים זינגר: אמרנו שאם רוצים שמשלחת ישראל לא רק תופיע בסידני אלא תופיע בצורה מכובדת, תחת הכותרת של "הולכים לנצח" חייבים לתת זריקת חמצן דחופה, כי תהליך ההכנות הוא לא מהיום למחר אלא מחייב תהליך הכנות שנמשכות שנים.

אפרים זינגר: לשמחתנו נענינו בחיוב, ושוב אני חוזר, בגיבוי של ועדת החינוך והתרבות.

אפרים זינגר: היתה התחייבות שבמשך 3 שנות תקציב - 1998, 1999 ו2000- - הוועד האולימפי יקבל הקצבה מיוחדת.

אפרים זינגר: חישוב העלויות כבר אז היה 15 מיליון שקל לשנה אבל בגלל לחצים בוועדת הכספים - ואתם יודעים את זה יותר טוב מכולנו - הסכום שהועמד לרשותנו היה 10 מיליון שקלים לכל אחת משתי שנות התקציב שעברו.

אפרים זינגר: אנחנו נמצאים כרגע ערב הכנת תקציב שנת 2000.

אפרים זינגר: מר צבי ורשביאק ציין שאנחנו חייבים לקבל את הסכום הזה, ושהוא חייב להתקבל מייד בתחילת השנה.

אפרים זינגר: כל תהליך ההכנות יתמקד במחצית הראשונה של השנה, ואולי אפילו ברבעון הראשון של השנה - מר גלעד לוסטיג יפרט לוחות זמנים וענפים.

אפרים זינגר: מדובר בסכומים לא מבוטלים שגוף כמו הוועד האולימפי לא יכול בלעדיהם.

אפרים זינגר: הוועד האולימפי יכול, כמו שמר ורשביאק אמר, להיכנס לבנק ולקחת הלוואה, להתחייב על 80,000 שקל, אבל הוא לא יכול להתחייב על סכומים של מיליוני שקלים כי זה מעבר ליכולתנו.

אפרים זינגר: פה אנחנו נמצאים בנקודה קריטית.

אפרים זינגר: זאת ההזדמנות גם להתחיל לחשוב על עיגון התקציב להכנות אולימפיות במשרד המדע, התרבות והספורט, אותם 15 מיליון שקל, באופן קבוע.

אפרים זינגר: התחלנו כבר את ההכנות ל2004- ויש סגלים ל2004-.

אפרים זינגר: זה יהיה לא חכם מייד אחרי המשחקים בסידני להיכנס ל"קומה", לשנת תרדמה, ולהתעורר שוב לאחר שנתיים, שנתיים וחצי, כי בכך אנחנו ניסוג שני צעדים אחורה וייקח לנו הרבה זמן לחזור קדימה.

אפרים זינגר: חזרתי מסידני לפני כ10- ימים.

אפרים זינגר: זה הולך להיות אחד המשחקים האולימפיים הטובים ביותר.

אפרים זינגר: האוסטרלים כמעט מוכנים לחלוטין.

אפרים זינגר: העם האוסטרלי הוא עם שאוהב ספורט.

אפרים זינגר: המיתקנים מוכנים כמעט בשלמותם.

אפרים זינגר: לנו יש שני מרכיבים נוספים מעבר לנושאים שמעסיקים את כלל המשלחות.

אפרים זינגר: כל משלחת למעשה עוסקת בהקמה של עיירה קטנה למשך חודש ימים, עם כל השירותים, ובניהולה מסביב לשעון.

אפרים זינגר: לנו יש נושא נוסף שהוא ייחודי לנו, נושא הביטחון, שגם בו עסקנו בנסיעה האחרונה.

אפרים זינגר: בהחלט יש הבנה.

אפרים זינגר: והנושא השני הוא מעורבות הקהילה היהודית במקום.

אפרים זינגר: הוועד האולימפי בארץ מאז היווסדו אימץ לעצמו קו שבכל פעם שמתקיימים משחקים אולימפיים הוועד האולימפי בישראל משלב את אנשי הקהילה היהודית המקומית.

אפרים זינגר: נותנים להם הזדמנות של פעם בחיים להיות מעורבים.

אפרים זינגר: כך היה במשחקים הקודמים וכך יהיה גם בסידני.

אפרים זינגר: הקהילה היהודית בסידני בהחלט מוכנה, רוצה ומצפה לנושא הזה בהתרגשות.

זבולון אורלב: אגב, נמצא שם בית-הספר היהודי הגדול ביותר בעולם מחוץ למדינת ישראל, בית-ספר מוריה.

זבולון אורלב: לומדים בו למעלה מ3,000- תלמידים.

אפרים זינגר: מקהלת בית-ספר מוריה, שעליו אתה מדבר, תנגן בטקס הכניסה הרישמי לכפר של משלחת ישראל את ההימנון.

אפרים זינגר: בחצר בית-הספר ב26.9.2000-, שזה יום השנה לרצח י"א ספורטאי ישראל, נחנוך אנדרטה מיוחדת לזכר ה-י"א, שאנשי מוריה עמלים עליה ועיצבו אותה.

אפרים זינגר: בזה הרגע אבן בזלת גדולה מרמת הגולן עושה דרכה במכולה של "צים" לכיוון בית-ספר מוריה.

אפרים זינגר: כך שמתקיים איתם שיתוף הפעולה.

אפרים זינגר: אנחנו רואים בזה חשיבות רבה מאחר ויש לנו הזדמנות להציג את הנוער הישראלי במיטבו.

אפרים זינגר: ספורטאי אולימפי מייצג את כל מה שאני מאמין כולנו היינו רוצים לראות בחברה הישראלית בכל התחומים, לא רק בתחום הספורט.

זבולון אורלב: אנחנו ניפרד ממר נחמן שי, שהתנצל מראש.

זבולון אורלב: כמו שהם ציינו, לאורך השנים היתה מסורת של הוועדה הזאת, שהיא נורא מנדנדת בעניין הספורט.

זבולון אורלב: לא רק בעניין ספרייה לעוורים.

זבולון אורלב: זה כבר דבר מסורתי ואני איש מסורתי.

זבולון אורלב: אני מקווה לשמור על המסורת הזאת.

זבולון אורלב: כמו שיודעים, אני נודניק לא קטן.

זבולון אורלב: אז אני מראש מתנצל שאנחנו נקבל כאן החלטות מאוד ברורות ביחס למה שאנחנו מבקשים מן הממשלה לגבי הנושא הזה.

זבולון אורלב: נעבור לשמוע את מי שייציג את הצד המקצועי.

זבולון אורלב: יש לי אליך שאלה בעניין היהודי.

זבולון אורלב: יש בוודאי כעס של הקהילה היהודית באוסטרליה בעקבות אסון המכביה.

אורי אפק: מר צבי ורשביאק שיצא הרגע מייצג את מכבי.

אורי אפק: הוא יוכל להשיב לך.

אורי אפק: אדוני היושב-ראש, אני מקצר מפני שאני יודע כמה אתה מצוי בעניינים, לא רק בגלל שרעייתך בוגרת וינגייט ותלמידה שלי וגיסתך בקריות היא שחיינית.

אורי אפק: מר אפרים זינגר התחיל להסביר אבל אני ארחיב.

אורי אפק: לוועד האולימפי יש זרוע מקצועית - היחידה לספורט הישגי.

אורי אפק: מר גילי לוסטיג עומד בראשה.

אורי אפק: היא עושה עבודה מקצועית.

אורי אפק: היחידה ממוקמת במכון וינגייט.

אורי אפק: מעל היחידה הזאת ישנה מינהלת.

זבולון אורלב: יש לי כמה מניות ביחידה הזאת, כי כאשר הייתי מנכ"ל השקענו בה.

אורי אפק: אני עומד בראש המינהלת.

אורי אפק: המינהלת קיימת גם על-פי המלצות ועדת לוין אף שהיא גם היתה קודם.

אורי אפק: במינהלת נמצאים נציגי גופים שנותנים למעשה למר לוסטיג מטריה מוסרית-מקצועית לעשייתו ובדיקה יומיומית שאכן הוא עושה את הדברים כפי שצריך לעשותם.

זאב ברוורמן: המינהלת היא לא איזה מסגרת טכנית או פורמלית.

זאב ברוורמן: זוהי מסגרת של אנשי מקצוע, כמו מר אורי אפק ואנשים אחרים, שקובעים גם מדיניות וקריטריונים.

זאב ברוורמן: הם למעשה היום הבשר המהותי המקצועי של הספורט.

זאב ברוורמן: יש שיתוף פעולה ברור בין מר גלעד לוסטיג, שהוא המנכ"ל, הוא המוציא לפועל, ובינם.

זאב ברוורמן: אבל זה למעשה הדחף.

זאב ברוורמן: זאת כאילו הממשלה של הנושא הזה.

זאב ברוורמן: זה לא המילתא זוטרא.

זבולון אורלב: לא ידעתי על קיום המינהלת.

זבולון אורלב: זה לא גוף שהיה קיים בזמן שהייתי מנכ"ל המשרד.

זבולון אורלב: על כל פנים, גם אם היה קיים אני לא זוכר אותו.

אורי אפק: אז הוא היה פחות משמעותי.

זאב ברוורמן: מכל מקום, זה גוף רציני שנותן היום קריטריונים.

מיכאל נודלמן: אבל קריטריונים ברורים.

מיכאל נודלמן: שזה לא יהיה כמו קודם.

מיכאל נודלמן: שמי שייעבור קריטריון, ייכנס לסגל.

גלעד לוסטיג: תודה על ההזדמנות.

גלעד לוסטיג: קשה מאוד להסביר את כל המהלך המקצועי בזמן כה קצר.

זבולון אורלב: בכמה זמן תוכל להציג את העניין?

גלעד לוסטיג: אני אעשה את זה מהר.

גלעד לוסטיג: אני חושב 10-5 דקות.

גלעד לוסטיג: אדבר על העקרונות, מפני שקשה מאוד להתמקד בזמן כל-כך קצר.

גלעד לוסטיג: מה שחשוב, שמתקשר ישירות לדברים שנאמרו פה לגבי הנושא הארגוני והכספי, שלהבדיל מהרבה דברים, בנושא המקצועי אין קיצורי דרך ואין פשרות.

גלעד לוסטיג: הכל מתחיל עם כמה אבני יסוד, שעליהן אין חילוקי דיעות.

גלעד לוסטיג: אם בדברים אחרים אפשר לשים פלסטר או לקחת הלוואה וכדומה, ספורטאי שלא יעשה את התוכנית המקצועית שלו כמו שאנחנו מתכננים איתו לא יצליח בסידני.

גלעד לוסטיג: אני חושב שזה נר לרגלינו בקביעת התוכנית המקצועית לשנת 2000.

גלעד לוסטיג: הנושא הוא לא רק מקצועי אלא הוא נושא מנטלי.

גלעד לוסטיג: מאוד חשוב לנו התכנון המדוייק והמפורט מראש מפני שהמאמן והספורטאי שעובדים ביום יום חייבים לדעת בדיוק מה הם צריכים לעשות, מה הם יעשו במהלך השנה הזאת ואיך הם יתכוננו בצורה המיטבית ליכולת שאנחנו מצפים מהם בסידני.

זבולון אורלב: אני מבקש הפסקה קצרה.

זבולון אורלב: מר ורשביאק, שאלתי את מר זינגר שאלה בעניין הקשר עם הקהילה היהודית באוסטרליה.

זבולון אורלב: אני מבין שאתה יושב-ראש מכבי וייתכן שיש לך ידע אישי.

זבולון אורלב: ידוע שהקהילה היהודית באוסטרליה כועסת על מדינת ישראל - אני לא יודע בדיוק על מי - בעקבות אסון הגשר במכביה.

זבולון אורלב: רציתי לשאול אותו, לאור זה שעכשיו באה משלחת ספורט ישראלית, מה קורה ביחסים עם הקהילה?

זבולון אורלב: האם יש לזה השפעות והשלכות?

זבולון אורלב: האם זה על סדר היום?

אפרים זינגר: אני אשיב בעדות חיה, כמי ששב משם רק עכשיו.

צבי ורשביאק: אנא הרשה לי לפני כן.

צבי ורשביאק: אנחנו היינו שם לפני שנה בדיוק, בחודש אוקטובר.

צבי ורשביאק: הוזמנו יחד עם כל המשלחות על מנת לראות איפה, מה, מי ומו.

צבי ורשביאק: קבלת הפנים הראשונה על-ידי הקהילה היהודית היתה של החרמה, אבל זה נמשך בדיוק יום אחד.

צבי ורשביאק: לאחר יומיים עשו לנו קבלת פנים עם כל ראשי הקהילה.

צבי ורשביאק: כולם השתדלו להיות כמה שיותר קרובים אלינו.

צבי ורשביאק: הם הבינו שאנחנו באים עם רצון טוב לשתף את הקהילה.

צבי ורשביאק: נמצאת שם המשפחה של סשה אלתרמן.

צבי ורשביאק: אב המשפחה מתסיס את כל המערכת.

צבי ורשביאק: הוא גם מונע פשרות בבתי-משפט.

צבי ורשביאק: אני מבין אותו.

צבי ורשביאק: הוא לקח על עצמו להילחם בכל מה שקשור לשם "מכבי ישראל".

צבי ורשביאק: חלקי בדוח ועדת הבדיקה כיושב-ראש מכבי הוא בדיוק כמו חלקו של יושב-ראש מכבי אוסטרליה.

צבי ורשביאק: אותו תפקיד יש לשנינו.

צבי ורשביאק: כל יושבי-הראש הגליליים נמצאים באותו מעמד.

מיכאל נודלמן: אבל אנשי הקהילה היהודית האוסטרלים אמרו שהם לא יגיעו למכביה הבאה.

זבולון אורלב: כשנגיע למכביה, נדבר.

זבולון אורלב: אני רואה בזה הזדמנות לאחות קרע.

זבולון אורלב: הכעס הוא כעס טבעי.

זבולון אורלב: נהרגו אנשים וזה קרה במדינת ישראל.

זבולון אורלב: יהודי באוסטרליה, הרחוקה מפה 40 שעות טיסה, יודע לעשות הבחנות.

זבולון אורלב: פה באה משלחת מימסדית פוליטית אז מטבע הדברים הם אומרים: הנה יש לנו על מי לכעוס.

זבולון אורלב: אני חושב שזאת הזדמנות להקים מחדש את הגשר עם יהדות אוסטרליה ולקשור קשרי אחווה של עם, שקרה לו אסון גדול, אבל גם אחרי אסון צריך לחיות.

זבולון אורלב: אנחנו עם אחד ואפשר שלמרות הספורט שקרס, הנה הספורט בונה מחדש את הקשר.

זבולון אורלב: אפשר לבנות מחדש את האמון ואת הסולידריות.

אפרים זינגר: זאת בדיוק היתה התיזה לפני שנה כשהיינו שם, שמשלחת אולימפית היא משלחת של מדינת ישראל.

אפרים זינגר: זו הזדמנות ליצור מערכת יחסים חדשה או לאחות קרעים ישנים, ובמיוחד בקרב הדור הצעיר.

אפרים זינגר: לשמחתי מצאתי שהתיזה הזאת הוטמעה בתוך הקהילה.

אפרים זינגר: והראייה, שהדור הצעיר, קרי תלמידי בתי-הספר, מאוד מעורים ומעורבים בהכנות האולימפיות שלנו שם.

אפרים זינגר: הזכרתי את בית-ספר מוריה.

אפרים זינגר: האנדרטה לי"א חללי מינכן הוקמה אצלם והם ישירו את "התקווה" בכפר האולימפי.

אפרים זינגר: כל תלמידי בתי-הספר מעורבים.

אפרים זינגר: מה מסר חזק יותר לדור הצעיר מאשר להיות חלק מהעניין?

אפרים זינגר: את קבלת הפנים הרשמית שלנו אנו עושים יחד עם הקהילה היהודית בבניין "הכוח סידני".

אפרים זינגר: זאת קבלת פנים משותפת לקהילה היהודית ולמשלחת האולימפית הישראלית.

גלעד לוסטיג: אתן פה שתי דוגמאות שיימחישו, אני חושב בצורה הטובה ביותר, איך הגענו בעצם למשלחת הנוכחית, שאותה אני אציג בפניכם.

גלעד לוסטיג: בעצם כל מחזור אולימפי מתחיל מייד מסיומם של המשחקים האולימפיים הקודמים, דהיינו אטלנטה 1996.

גלעד לוסטיג: יש מחזור אולימפי בן 4 שנים.

גלעד לוסטיג: התכנון ל4- השנים נובע ממסקנות וניתוח של מה שהיה בעבר, גם בהכנות לקראת אטלנטה וגם במשחקים עצמם.

גלעד לוסטיג: הזכירו פה גם את ועדת לוין.

גלעד לוסטיג: היחידה לספורט הישגי, כזרוע המקצועית של הוועד האולימפי, לקחה על עצמה לנתח ולבדוק, לתחקר הרבה מאוד מאמנים וספורטאים, לראות למה ואיך ומה קרה בעבר.

גלעד לוסטיג: לפי זה, אחד הדברים היותר משמעותיים שהוזכר קודם, נקבעו קריטריונים.

גלעד לוסטיג: הקריטריונים האלה הם ברורים ונקבעו 3 שנים מראש.

גלעד לוסטיג: הם חולקו ל4- סוגי קריטריונים: 1) הקריטריון הבינלאומי - בלי קריטריון של הוועד האולימפי הבינלאומי אף אחד לא יכול להשתתף.

גלעד לוסטיג: 2) בהרבה מקרים הקריטריון הבינלאומי הוא קריטריון קל מדי, כי הם רוצים השתתפות מכל היבשות, מכל המדינות ובכל הענפים.

גלעד לוסטיג: לכן יש קריטריון ישראלי.

גלעד לוסטיג: קביעת הקריטריון הישראלי מונחית מרצוננו לא רק להשתתף אלא ממטרתנו ושאיפתנו להיות בשליש העליון של המשתתפים, לפחות.

גלעד לוסטיג: ולכן הקריטריונים נבנו לפי אותה הנחייה מקצועית מראש.

גלעד לוסטיג: 3) קריטריון לפי הקווטות (המיכסות) הבינלאומיות - הזכרתי קודם את אליפות העולם באוסטרליה בשייט.

גלעד לוסטיג: יש לנו שני ספורטאים, גל פרידמן ועמית ענבר, שני גולשי מיסטרל ברמה העולמית, שניהם עברו את שני הקריטריונים הקודמים, גם הבינלאומי וגם הלאומי ובעצם נמצאים במלחמה בינם לבין עצמם מי ייצג אותנו בסידני.

גלעד לוסטיג: ההוראה היא שלכל מדינה מותר לשלוח רק גולש אחד ולכן מתקיים ביניהם מאבק.

גלעד לוסטיג: אליפות העולם הזאת - והזכירו קודם את הבעיות התקציביות שיש לנו לשלוח ספורטאים לאליפות - היא חלק מהתוכנית לקבוע מי מהם יהיה המשתתף שייצג את ישראל באולימפיאדה.

גלעד לוסטיג: לקחנו 4 אליפויות: 2 אליפויות אירופה ו2- אליפויות עולם.

גלעד לוסטיג: מי מהם שיהיה טוב יותר בסך 4 התחרויות האלה ייצג אותנו בסידני.

זבולון אורלב: מה שנקרא: צרות של עשירים.

צבי ורשביאק: אבל צרה בכל זאת.

גלעד לוסטיג: זה גם מתקשר לנושאים הקודמים, לקשר שלנו עם אוסטרליה.

גלעד לוסטיג: מה לעשות שהמשחקים האולימפיים מתקיימים באוסטרליה ולא באתונה וזה הרבה יותר קשה.

זבולון אורלב: אני מבין שאחד משניהם, מי שייבחר, הוא פוטנציאל למדליית זהב באולימפיאדה.

גלעד לוסטיג: לא יודע אם לזהב, אבל פוטנציאל למדליה.

גלעד לוסטיג: אם תירצה נדבר גם על הצפי שלנו בנושא הזה.

גלעד לוסטיג: זה הנושא השלישי - אופן הכרעה בין ספורטאים.

גלעד לוסטיג: אין לנו יותר מדי דוגמאות אבל זאת דוגמא אחת.

צבי ורשביאק: תבין את הבעיה התקציבית.

צבי ורשביאק: האליפות הזאת היא באוסטרליה והאליפות הבאה בארגנטינה.

צבי ורשביאק: זה נערך במקומות מאוד מרוחקים מישראל ואנחנו צריכים לשלם, לא רק עבור הטיסה אלא גם לשלוח את כלי השייט.

גלעד לוסטיג: השנתיים האחרונות בהכנות, 99-98, היו מיועדות לנסיון להשיג את הקריטריון הבינלאומי והלאומי.

גלעד לוסטיג: 4) ויש לנו את השנה האולימפית, שאנחנו מצויים בפתחה, כשאנחנו צריכים לצפות מהספורטאים להשיג יכולת סבירה.

גלעד לוסטיג: אחת המסקנות משנת 1996, השנה האולימפית הקודמת, שאז הספורטאים נדרשו לעמוד בקריטריונים מאוד נוקשים והם היו עסוקים כתחרות העיקרית שלהם בהשגת הקריטריון והגיעו שחוקים, תשושים ואחרי שיאם למשחקים האולימפיים.

גלעד לוסטיג: לכן עשינו את מה שעשינו.

גלעד לוסטיג: היום אנחנו מצויים במצב שיש 22 ספורטאים שכבר הבטיחו את השתתפותם.

גלעד לוסטיג: אנחנו צריכים לדרוש מהם דרישות אחרות ממה שהיינו דורשים בעבר.

זבולון אורלב: מר צבי ורשביאק דיבר קודם על למעלה מ30- ספורטאים.

גלעד לוסטיג: זה הצפי.

גלעד לוסטיג: בשנת 1999 יש לנו עוד שני אירועים מרכזיים: אליפות העולם בסיאול בסיוף ואליפות העולם בהרמת משקולות.

גלעד לוסטיג: אולי שם תהיה לנו תוצאה יפה של אחת ממרימות המשקולות.

גלעד לוסטיג: זה ענף חדש לנשים במשחקים האולימפיים.

גלעד לוסטיג: אנחנו מצויים עכשיו בסוף התהליך הזה.

גלעד לוסטיג: ומצד שני יש הרבה מאוד ענפים שבעצם כבר התחילו את ההכנות שלהם לקראת סידני.

גלעד לוסטיג: יושב פה המאמן הלאומי בשחייה, שאחראי להרבה מאוד ממה שקרה בשחייה הישראלית.

גלעד לוסטיג: אני אשמח מאוד אם הוא גם יציג את הנושא הזה.

גלעד לוסטיג: מר לאוניד שייחט יודע שברגע הזה לפי התוכנית שלו נמצאים באוסטרליה 5 שחיינים שיצאו למחנה גובה.

גלעד לוסטיג: זה כבר חלק מהתוכנית לסידני 2000, שלא שייך לשנת 1999.

גלעד לוסטיג: אני לא אכנס כמובן לפירוט.

גלעד לוסטיג: אבל דעו שלכל ענף ולכל ספורטאי יש תוכנית שנתית.

גלעד לוסטיג: חשוב לנו השקט התקציבי, שאנחנו נדע שהתוכנית הזאת תתבצע במלואה.

גלעד לוסטיג: כמו שאמרתי, ואני חוזר על זה פעמיים כי זה מאוד חשוב לי, אין קיצורי דרך בספורט.

גלעד לוסטיג: אנחנו לא יכולים להגיד לשחיינים שלא יסעו לאוסטרליה למחנה גובה אלא שייסעו עוד חודשיים לצרפת.

גלעד לוסטיג: אי אפשר לעשות את זה.

גלעד לוסטיג: זה בלתי אפשרי מקצועית ובלתי אפשרי מנטלית.

גלעד לוסטיג: אני חוזר על הנקודה הזאת כי היא מאוד חשובה לי.

גלעד לוסטיג: החיצים הגדולים בגרף שלפניכם זה תחרויות המטרה.

גלעד לוסטיג: במקרה הזה זו תוכנית של שתי פסגות.

גלעד לוסטיג: בשנה הבאה הפיסגה העיקרית תהיה כמובן בסידני.

גלעד לוסטיג: יש כאן גם נושאים כמו החידוד התחרותי, ההכנה הטכנית, ההכנה הספציפית הכללית, המבדקים, מתי אנחנו עושים להם מבדקים ובודקים איפה הם עומדים מבחינת התכנון.

גלעד לוסטיג: נעשית בקרה אישית וענפית, יחד עם אנשי המקצוע הרלוונטיים באיגודים עצמם, כדי לבדוק האם הכל עובד לפי התכנון ומה צריך לעשות, איזה שינויים ותיקונים צריך לעשות בכל שלב, בהתאם למצב.

גלעד לוסטיג: כל מי שסיפרתי עד כה הוביל אותנו למצב שיש היום הרבה מאוד ספורטאים שאנחנו יכולים לעבוד איתם בשקט תעשייתי ולהכין אותם בצורה המיטבית.

גלעד לוסטיג: זה אחד הדברים הנוספים שאנחנו עושים ולכן חשובה הקירבה שלנו לווינגייט.

גלעד לוסטיג: אנחנו לא יחידה של מכון וינגייט אבל אנחנו נמצאים בווינגייט בגלל שזה קרוב להרבה מאוד שירותים מקצועיים שאנחנו זקוקים להם ומקבלים שם.

גלעד לוסטיג: אנחנו מאמינים בזה בצורה אפילו אקוטית, הייתי אומר.

גלעד לוסטיג: בלי המעטפת הזאת של הרפואה, התזונה, הפסיכולוג, הפיזיותרפיה, העיסויים וכל מה שקשור בתהליך האימון, בלי זה הספורטאי לא יכול להצליח.

גלעד לוסטיג: אנחנו צריכים לדאוג לתת לו את המעטפת הזאת.

גלעד לוסטיג: כמובן שאנחנו עושים את זה לא רק במכון וינגייט.

גלעד לוסטיג: אנחנו עושים את זה גם בפריפריות, כי אנחנו לא נתחיל לרוץ עם הספורטאים מכל מקום בארץ.

גלעד לוסטיג: לכן יש לנו כמה מרכזי אימון.

אפרים זינגר: גם זה עולה הרבה מאוד כסף.

אפרים זינגר: לא רק הנסיעות לחוץ-לארץ.

אפרים זינגר: עבור כל מה שמר גלעד לוסטיג פירט אנחנו משלמים למכון וינגייט.

אפרים זינגר: רק עבור שירותי הרפואה שאנחנו שוכרים ממכון וינגייט אנחנו נשלם ב1999- סדר גודל של כ800,000- שקל.

אפרים זינגר: אני לא מדבר כבר על שכירת המבנה, שירותים מוניציפליים וכדומה.

זבולון אורלב: אולי תוכל אחרי זה להשלים - כבר קראתי את הרשימה - מה מקומם של הספורטאים הללו בעולם?

זבולון אורלב: למשל הקופץ במוט: איפה הוא ממוקם בעולם?

גלעד לוסטיג: אני אעשה סקירה מהירה.

גלעד לוסטיג: אלכס אברבוך (הקופץ במוט) - זכה עכשיו באליפות העולם בסביליה באתלטיקה קלה בהישג היסטורי מבחינת האתלטיקה הקלה בכלל, זכה במדליית ארד.

גלעד לוסטיג: הוא קפץ לגובה 5:80 מטר.

גלעד לוסטיג: זאת תוצאה בלתי רגילה.

גלעד לוסטיג: דני קרסנוב - זאת האולימפיאדה השלישית שלו.

גלעד לוסטיג: הוא עלה לגמר בשתי אולימפיאדות.

גלעד לוסטיג: אלכס פורחומובסקי - עולה חדש הנמצא כשנה וחצי בארץ.

גלעד לוסטיג: הוא חלק מרביעיית השליחים שלנו ב4-X100.

גלעד לוסטיג: רוגל נחום - גם עבורו זאת אולימפיאדה שלישית.

זבולון אורלב: למשל אלכס פורחומובסקי - איפה הוא ממוקם בעולם היום?

גלעד לוסטיג: התוצאה שלו בריצת 100 מטר היום היא 10.20 שניות.

צבי ורשביאק: בין הלבנים הוא בסדר.

גלעד לוסטיג: אם הוא יעבור באולימפיאדה שלב מהמוקדמות, זאת תהיה תוצאה יפה.

זבולון אורלב: איפה הוא בעולם?

גלעד לוסטיג: בחצי העליון.

זאב ברוורמן: חבר הכנסת אורלב, השאלה שלך קשה מאוד.

זאב ברוורמן: היו לנו באולימפיאדה הקודמת 4-3 קלעים שהשיגו הישגים טובים מאוד לפני האולימפיאדה, היו בין ה10- הראשונים בעולם, אך הם כשלו במשחקים האולימפיים עצמם ותפסו את המקומות 12 ו14-.

זאב ברוורמן: אם היום יאמרו לך שהוא במקום 5 בעולם ואחר-כך הוא יהיה מקום 20 בעולם - - -

זבולון אורלב: שאלתי לאיזה סדר גודל של עשיריה בעולם הוא שייך.

גלעד לוסטיג: הוא בעשיריה הרביעית בעולם, פחות או יותר.

אורי אפק: אם יש למשל 10 אמריקאים בין 40 הספורטאים הטובים בעולם באותו ענף, רק ל3- מהם מותר להיות באולימפיאדה.

אורי אפק: לכן הוא בין ה20- הטובים ביותר שישתתפו במשחקים בסידני.

זבולון אורלב: כלומר על הנייר הוא בין ה20- הראשונים שייתמודדו שם.

זבולון אורלב: זה נותן לי מושג פחות או יותר.

גלעד לוסטיג: רוגל נחום - השאיפה שלו היא להגיע לגמר ולהיות בין 12 הספורטאים הבכירים באולימפיאדה.

גלעד לוסטיג: הוא בר סיכוי.

גלעד לוסטיג: באליפות העולם הוא היה במקום ה13-, חסרו לו 2 סנטימטרים לעלייה לגמר.

גלעד לוסטיג: אתן דוגמא מענף הג'ודו.

גלעד לוסטיג: עכשיו נגמרה אליפות העולם בבירמינגהם באנגליה.

גלעד לוסטיג: בג'ודו יש לנו את אריק זאבי ואת אורית בראון.

גלעד לוסטיג: אריק זאבי הוא בהחלט פוטנציאל למדליה.

גלעד לוסטיג: הוא הגיע למקום 5 באליפות העולם האחרונה.

גלעד לוסטיג: אורית בראון הגיעה למקום 7.

גלעד לוסטיג: מיכאל ביילין - עולה חדש, חייל בודד.

גלעד לוסטיג: עכשיו זכה במדליית ארד בהיאבקות.

זבולון אורלב: היו עליו כתבות, שהוא גר ביפו ושכרתם לו קרוואן.

גלעד לוסטיג: הקרוואן מסודר לו כבר מחודש מאי בשנה שעברה.

גלעד לוסטיג: הוא בהחלט ספורטאי ברמה גבוהה.

גלעד לוסטיג: מי שזוכה באליפות עולם במדליה כלשהי - יש לו את היכולת.

גלעד לוסטיג: אבל בג'ודו הרבה תלוי בהגרלה טובה.

גלעד לוסטיג: סווטה אור טוקייב - השיגה תוצאה יפה מאוד בהתעמלות אומנותית.

גלעד לוסטיג: היא הגיעה למקום 12 באליפות העולם ביפן, ואף למקום 7 במכשיר בודד.

גלעד לוסטיג: זה הישג חסר תקדים.

גלעד לוסטיג: באופן רשמי המיכסה היא לא לספורטאי אלא למדינה.

גלעד לוסטיג: אנחנו צריכים לבחור.

עודד הכט: היא בעלת הסיכוי הכי גבוה.

זבולון אורלב: היא עולה חדשה?

זבולון אורלב: כמה זמן היא בארץ?

גלעד לוסטיג: 8 שנים.

גלעד לוסטיג: היא עולה ותיקה.

גלעד לוסטיג: היא גדלה וטופחה בארץ, להבדיל מאלכס אברבוך שהתפתח ולמד בחו"ל.

גלעד לוסטיג: מיכאל קלגנוב (קייאקים) - לעניות דעתי הוא הספורטאי מספר אחד בישראל.

גלעד לוסטיג: לצערנו המקצוע שהוא חזק בו ביותר הוא לא מקצוע אולימפי.

גלעד לוסטיג: הוא אלוף עולם כבר פעמיים ברציפות.

גלעד לוסטיג: גם ב500- מטר וגם ב1,000- מטר הוא לקח שתי מדליות ארד באליפות אירופה האחרונה בחודש מאי.

גלעד לוסטיג: הוא הבולט ביותר.

גלעד לוסטיג: בקייאקים יש לנו בהחלט קבוצה איכותית.

גלעד לוסטיג: קליעה: בינתיים יש לנו 2 - גיא סטריק ו - - -

זבולון אורלב: בקליעה תמיד היו לנו יותר.

זבולון אורלב: נכון?

גלעד לוסטיג: בקליעה היו לנו בדרך כלל בין 4-3, כשהתוצאות שלהם היו תמיד לצערי הרב תוצאות לא טובות.

צבי ורשביאק: טובות מאוד לקראת האולימפיאדה וגרועות מאוד באולימפיאדה.

גלעד לוסטיג: שחייה - אולי אחר-כך מר לאוניד שייחט ידבר על כך: בינתיים יש לנו 4 חבר'ה שנמצאים עכשיו, כמו שאמרתי, במחנה אימונים באוסטרליה.

גלעד לוסטיג: שייט: יש לנו 3 שהבטיחו את השתתפותם.

גלעד לוסטיג: אלה כבר עשו את הקריטריונים.

גלעד לוסטיג: צריך עוד להיקבע מי ייסע: אחד משניהם, ואחד משני הזוגות האלה.

גלעד לוסטיג: הם ייקבעו במהלך השנה.

גלעד לוסטיג: (היושב-ראש יצא למספר דקות)

מיכאל נודלמן: אני מבין שיש ספורטאים שהשיגו הישגים שהם מתחת לקריטריון.

מיכאל נודלמן: מה המצב שלהם?

מיכאל נודלמן: מה מצבם הכלכלי?

מיכאל נודלמן: מה מצבם באימונים?

מיכאל נודלמן: אני מניח שהספורטאים שהצגתם פה מסודרים מבחינות אלו.

גלעד לוסטיג: יש הבדל בין ספורטאי לספורטאי.

גלעד לוסטיג: באופן עקרוני הספורטאים הבכירים נכון להיום מקבלים מילגה של 3,200 שקל לחודש מקרן ספורטאי הישג.

גלעד לוסטיג: עולים חדשים שנמצאים בסגל מקבלים 2,200 שקל נוספים דרך המשרד לקליטת עליה.

גלעד לוסטיג: הוועד האולימפי החליט שכל מי שהבטיח את השתתפותו החל מ1.1- המילגה שלו תעלה ל5,000- שקל לחודש, כדי שהם יוכלו באופן יותר שקט להתכונן.

גלעד לוסטיג: אני חושב שזה מבורך.

גלעד לוסטיג: קבענו את זה מ1.1- מפני שצריכים להיות הגונים גם לגבי הספורטאים שעדיין מנסים להשיג את הקריטריון בשנה הקלנדרית הזאת.

גלעד לוסטיג: צריך לתת איזשהו קו זינוק שווה לכל הספורטאים גם מהבחינה הכלכלית.

גלעד לוסטיג: יש מספר ספורטאים שנמצאים בקשיים, עקב בעיות שאנחנו מכירים.

גלעד לוסטיג: עוזרים להם.

גלעד לוסטיג: אחד מהם הוא מיכאל ביילין, שסידרנו לו קרוואן - לו ולייבסיצ'יק שנמצא רוב הזמן בחוץ-לארץ כי הוא 130 קילוגרם ואין לו יריב אימונים פה, אז הוא רוב הזמן מתאמן באוקראינה, אבל בזמן שהוא פה גם לו יש קרוואן.

גלעד לוסטיג: יש לנו שחיינים כמו מיקי חליקה ואיתן אורבך שגרים בווינגייט בקרוואן, בסיוע שלנו, וכדומה.

יהודית גידלי: כמה נשים יש בין הספורטאים הללו?

גלעד לוסטיג: מבין 22 הספורטאים והספורטאיות: יש 15 ספורטאים ו7- ספורטאיות.

ולדימיר גורביץ: אם מגיע עולה חדש שעומד בקריטריונים הבינלאומיים כספורטאי טוב במקצוע שלו, שהוא מקצוע אולימפי, מה עושים איתו?

גלעד לוסטיג: זאת שאלה טובה.

גלעד לוסטיג: שאלו מה קורה אם מגיע עולה חדש מסיבות כאלה או אחרות לארץ בתקופה הזאת והוא עונה לקריטריונים.

צבי ורשביאק: יש החלטה שספורטאי צריך לגור לפחות שנה בארץ.

צבי ורשביאק: אם תהיה לו תוצאה יוצאת דופן אז ידונו עוד פעם, אבל אני לא רואה ספורטאים יהודים שמתדפקים על דלתותינו.

זאב ברוורמן: צריך גם אישור מההתאחדות הבינלאומית.

מיכאל נודלמן: נדמה לי שצריכות לחלוף לפחות שנתיים מאז שההשתתף בנבחרת מדינתו הקודמת.

צבי ורשביאק: אם הוא 3 שנים בארץ - אין שום בעיה.

צבי ורשביאק: אם הוא פחות מ3- שנים - אנחנו צריכים לקבל אישור מההתאחדות שלו, מההתאחדות הבינלאומית של אותו ענף, מהוועד האולימפי שלו ומהוועד האולימפי הבינלאומי.

גלעד לוסטיג: אנחנו באופן עקרוני לא מעודדים הגעת עולים שנה אחת לפני המשחקים האולימפיים שמסיבות כאלה או אחרות לא מייצגים את המדינה שלהם.

גלעד לוסטיג: לכן היה חשוב לנו שאלכס אברבוך יהיה באליפות העולם ולא יגיע לאחר מכן.

גלעד לוסטיג: מי שרוצה להגיע, אחנו נשמח לקלוט כל עולה חדש.

גלעד לוסטיג: אני חושב שיש תרומה גדולה של הספורטאים העולים, ויותר אפילו של המאמנים העולים.

גלעד לוסטיג: יש דוגמא טובה פה ובעוד מספר ענפים.

גלעד לוסטיג: אנחנו אומרים שכל אחד שייעלה מבורך אבל הוא יתמודד רק לקראת המשחקים האולימפיים ב2004-.

גלעד לוסטיג: אי אפשר להגיע בדקה התשעים ולנסות לתפוס טרמפ על הספורט הישראלי.

גלעד לוסטיג: זה לא משדר דבר חיובי.

ולדימיר גורביץ: מדובר על כך שיכול להיות שהיה צריך להגיע בן אדם שיש לו תוצאות בינלאומיות.

גלעד לוסטיג: לא נגעתי בכל הענפים בגלל חוסר זמן.

גלעד לוסטיג: יש לי צפי לכל ענף.

גלעד לוסטיג: מטוסביץ ממשיך, למרות שהוא לא הצליח באליפות העולם, בגלל שאנחנו מאמינים בו.

גלעד לוסטיג: אנחנו ממשיכים לטפח אותו כי הוא הגיע לתוצאה של 2.35 מטר בקפיצה לגובה.

גלעד לוסטיג: אם חברי הכנסת מתעניינים בענף מסויים, אשמח לפרט.

יהודית גידלי: מה הצפי שלך למדליות?

גלעד לוסטיג: אני שמח על השאלה הזאת.

גלעד לוסטיג: אני חושב שיש אופוריה מסויימת בקרב הציבור, מסיבות כאלה או אחרות, ויצאו קצת מפרופורציה.

קריאה: כאילו 6 מדליות כבר נמצאות בכיס.

גלעד לוסטיג: סילחו לי על שאני משתמש שוב בדוגמא של השחייה.

גלעד לוסטיג: נוח לי שמר לאוניד שייחט נמצא פה והוא יחזק את דברי.

גלעד לוסטיג: השחיינים חזרו לאחרונה מאליפות אירופה הכי מוצלחת שהיתה להם אי פעם.

גלעד לוסטיג: מיקי חליקה זכה במדליית כסף, איתן אורבך זכה במדליית ארד ויואב גת זכה במקום רביעי.

גלעד לוסטיג: אלה תוצאות בלתי רגילות, שאף פעם לא היו בשחייה הישראלית.

גלעד לוסטיג: עם עומק, עם בסיס וללא ספק עם העבודה הכי מקצועית שיש מכל הענפים שלנו.

גלעד לוסטיג: אני אומר למר לאוניד שייחט את שבחו בפניו, שלו ושל מר לאוניד קאופמן, שהוא המאמן הנוסף.

גלעד לוסטיג: בעקבות זכייתם של השחיינים במדליה באליפות אירופה התחושה בציבור היא שבטוח שתהיה לנו בסידני מדליה בענף השחייה.

גלעד לוסטיג: "אין ויכוח על כך שבסידני תהיה לנו מדליה".

גלעד לוסטיג: אני רוצה להגיד לכם שאם הם יעלו לגמרים בסידני אנחנו ניראה בזה הצלחה אדירה.

גלעד לוסטיג: באולימפיאדה שיש בה אוסטרלים, אמריקאים ועוד כמה שחיינים טובים מכל העולם שמתאמנים בארצות-הברית - אף פעם עד כה לא עלה שחיין ישראלי לגמר.

גלעד לוסטיג: עלתה רביעיית השליחים באטלנטה אבל השחיינים שלנו באטלנטה היו במקומות 22, 23 ו18-.

גלעד לוסטיג: זאת אומרת, אם הם יגיעו לגמר 8-1 אנחנו ניראה בזה הצלחה גדולה (וכמובן שלכל מי שעולה לגמר תמיד יש איזשהו סיכוי לזכות במדליה).

גלעד לוסטיג: אני אומר באחריות שאת ההצלחה אנחנו רואים בעומק דווקא.

גלעד לוסטיג: עד עכשיו הגענו ל3- גמרים, גם בברצלונה וגם באטלנטה.

גלעד לוסטיג: אנחנו רוצים שיוכפל מספר הגמרים אליהם מגיעים ספורטאי ישראל ושזה ייעשה ביותר ענפים.

גלעד לוסטיג: שלא יהיה אחד שייעשה איזה תוצאה יוצאת דופן וכולנו נגיד: זה עלה התאנה.

קריאה: אבל אתה לא מתנגד שייעשו תוצאות יוצאות דופן.

גלעד לוסטיג: אנחנו מצפים למדליה אחת.

גלעד לוסטיג: אבל אני אומר לכם מקצועית שהתמונה האובייקטיבית שלנו והאמיתית היא על גמרים.

גלעד לוסטיג: אנחנו בהחלט רוצים שהמספר יוכפל, שנגיע ל8-6- גמרים.

גלעד לוסטיג: לא היה דבר כזה באף אולימפיאדה ואני אישית מאמין שהפעם כך יהיה.

אפרים זינגר: יש הגדרה מקצועית - ומר גלעד לוסטיג הגדיר אותה - הגדרה ציבורית שלנו.

אפרים זינגר: אנחנו נכנסנו למועדון המדליסטים בברצלונה 1992.

אפרים זינגר: הצלחנו לשמור על המקום הזה באטלנטה 1996.

אפרים זינגר: המטרה שלנו בסידני לשמור על המקום המאוד מאוד מאוד יוקרתי הזה.

אפרים זינגר: צריך לזכור, יגיעו לשם 10,500 ספורטאים וספורטאיות, הכי טובים בעולם.

אפרים זינגר: מנהלי היחידות לספורט הישגי עומדים במדינותיהם ומשיבים על אותן שאלות.

אפרים זינגר: אך בסך הכל 7%-6% מתוכם חוזרים עם מדליות.

אפרים זינגר: זה השפיץ של השפיץ של הנעל.

אפרים זינגר: המטרה שלנו היא לשמור על מקומנו במועדון הזה.

אפרים זינגר: זו הגדרת המשימה שלנו.

גלעד לוסטיג: המועמד הטוב ביותר למדליה לדעתי הוא מיכאל קלגנוב בקייאקים.

גלעד לוסטיג: כדי שלא יגידו שאני מפחד מהצהרות אז אני אומר, אם יש מישהו שיש לו את הסיכוי הטוב ביותר, זה קלגנוב.

אורי אפק: אבל כמו שאמרת, הוא לא יצטער אם מישהו אחר גם יזכה.

לאוניד שייחט: אני אשתדל לקצר.

לאוניד שייחט: אני רוצה להתייחס לשחייה.

זבולון אורלב: אולי תוכל לומר לי גם מהו הרקע האישי שלך.

לאוניד שייחט: אני 8 שנים בארץ.

לאוניד שייחט: כל החיים עסקתי בשחייה.

לאוניד שייחט: הייתי מאמן נבחרת ברית-המועצות ובמקביל מאמן ראשי של נבחרת קזחסטן בשחייה.

לאוניד שייחט: ייצגתי את נבחרת ברית-המועצות באולימפיאדת סיאול ב1988- ובאליפויות העולם.

לאוניד שייחט: עליתי לארץ ב1991- עם הרקע הזה.

לאוניד שייחט: עכשיו אני עובד בירושלים, אני מאמן ראשי של הפועל ירושלים.

לאוניד שייחט: יש לנו אגודה גדולה, אלופת הארץ.

לאוניד שייחט: ואני מאמן לאומי ומאמן ראשי של נבחרת ישראל.

לאוניד שייחט: זה הרקע.

לאוניד שייחט: זה שאני נמצא כאן ולא באוסטרליה עם הנבחרת האולימפית נובע מכך שיש לנו בעיות תקציביות.

לאוניד שייחט: העדפתי את המקום שלי לפנות לספורטאי אחד שהיה צריך לצאת, כי אנחנו מאוד מאוד מוגבלים מבחינת הכסף.

לאוניד שייחט: אין לנו כסף אפילו להכנות האולימפיות, כסף לכל השנה.

לאוניד שייחט: לכן המאמן השני יצא עם 5 הספורטאים ואני נשארתי כאן.

לאוניד שייחט: אני לא בוכה על כך אבל רציתי לתאר לכם את המצב.

לאוניד שייחט: אני מקווה שלא יווצר מצב שאנחנו נצטרך לצאת לתחרות יעד בשנת 2000 וניאלץ להשאיר כמה ספורטאים בבית או להשאיר כמה מאמנים.

לאוניד שייחט: אתן סקירה קטנה.

לאוניד שייחט: השקענו די הרבה בענף הזה, מבחינת הארגונים, מבחינה כספית, מבחינת ידע.

לאוניד שייחט: השקענו הרבה והיום אנחנו יכולים להיות גאים בזה שיש לנו מספיק בעלי פוטנציאל, יש לנו מספיק מאמנים בעלי ידע, יש לנו תנאים לא רעים.

לאוניד שייחט: אומנם אנחנו לא יכולים להגיד שיש לנו המון בריכות.

לאוניד שייחט: הדבר האחד שחסר לנו זה כסף כדי לממש את התוכניות שאנחנו מכינים, כדי לטפח ספורטאים ולהביא אותם להישגים.

לאוניד שייחט: הוכחנו במשך כמה שנים שאנחנו כן יכולים לעשות את זה.

לאוניד שייחט: יש לנו צוות מאמנים די מכובד.

לאוניד שייחט: יש לנו די הרבה ספורטאים מוכשרים, יחסית למדינה כשלנו.

לאוניד שייחט: אבל צריך להשקיע בהם.

לאוניד שייחט: אין היום ספורט בלי כסף.

לאוניד שייחט: אם אנחנו מדברים על הצורה החובבנית, זה קיים.

לאוניד שייחט: אבל אנחנו מדברים היום על רמה בינלאומית.

לאוניד שייחט: בשחייה ובאתלטיקה עוסקים מיליונים.

לאוניד שייחט: אלה הענפים שבהם יש הכי הרבה ספורטאים בעולם.

לאוניד שייחט: אם ספורטאי עולה לגמר, אני חושב שזה הישג בלתי רגיל.

לאוניד שייחט: הסטטיסטיקה אומרת: על 10,000 ספורטאים שעוסקים בשחייה רק אחד עולה לגמר.

לאוניד שייחט: אם אנחנו מדברים על מדליה, צריכים יותר מ100,000- שחיינים.

לאוניד שייחט: אין לנו בארץ מספר שחיינים כזה.

לאוניד שייחט: בארץ שוחים בקושי 5,000 שחיינים.

לאוניד שייחט: אבל אנחנו למדנו לסנן ולאתר כשרונות, להביא אותם למסגרת יותר מקצועית ולהכין אותם לקראת ההישגים.

לאוניד שייחט: היום אנחנו לא יכולים להגיד בקול רם שאנחנו יכולים לקיים את התוכניות כדי להביא ספורטאים להישגים.

לאוניד שייחט: אני נמצא כאן כמי שמייצג את השחייה.

לאוניד שייחט: גם אני רציתי לשמוע מה קורה.

לאוניד שייחט: אני חייב גם לענות למאמנים ולספורטאים שמתכוננים בשנת 2000 לאליפות אירופה.

לאוניד שייחט: זו ההזדמנות האחרונה שלהם להשיג את הקריטריון האולימפי.

לאוניד שייחט: 4 ספורטאים כבר השיגו את הקריטריון אבל יש לנו בתוכנית מגירה עוד 4 ספורטאים להביא לאולימפיאדה, שאני מאמין שייצליחו להשיג את הקריטריון האולימפי.

לאוניד שייחט: אני לא רוצה לבכות אבל אני חושב שהקריטריונים שלנו הם מאוד מאוד קשים.

לאוניד שייחט: כל שנה כשאנחנו עולים בדירוג העולמי, מקשים עלינו.

לאוניד שייחט: אני שמח מאוד שאנחנו היום יכולים להגיד שרק מי שעולה לגמר באליפות אירופה יכול לייצג אותנו במשחקים האולימפיים.

לאוניד שייחט: ברוב המדינות אין קריטריונים כאלה.

לאוניד שייחט: אפילו ברוסיה היום אין קריטריון כל-כך קשה כמו שיש לנו.

לאוניד שייחט: לכן כל ספורטאי שייצג אותנו במשחקים האולימפיים הוא ספורטאי שבאמת הגיע להישג אדיר.

לאוניד שייחט: יש לנו עוד 4 ספורטאים שאנחנו מכינים אותם, חוץ מאלה שכבר עברו את הקריטריון.

לאוניד שייחט: יש סיכוי גדול מאוד שלפחות 3-2 יצליחו לעשות את הקריטריון.

לאוניד שייחט: אנחנו רוצים להיות אופטימיים.

לאוניד שייחט: אבל המשחקים האולימפיים יסתיימו בספטמבר 2000.

לאוניד שייחט: אם אנחנו היום נשקיע את כל המשאבים שיש לנו רק בהכנות למשחקים האולימפיים, לא יהיו לנו בכלל משאבים להכנות ל2004-.

לאוניד שייחט: אנחנו צריכים כבר היום, והתחלנו בזה לפני כמה שנים, גם לדאוג לדור הבא.

זבולון אורלב: אם היה לך היום עוד כסף, מה היית עושה בו?

לאוניד שייחט: פשוט הייתי מקיים את התוכנית שישנה.

לאוניד שייחט: התוכנית ישנה והנחנו אותה על השולחן באיגוד השחייה, ביחידה לספורט הישגי.

לאוניד שייחט: אמרו לי לפני חודש לקצץ.

זבולון אורלב: על מה עיקר ההוצאה?

לאוניד שייחט: הספורטאים צריכים להשתתף בתחרויות ובמחנות אימונים מרוכזים.

לאוניד שייחט: העומס בשחייה הוא גדול מאוד ואנחנו צריכים לפעמים לשלוף אותם ממסגרת הלימודים, לשים אותם במסגרת סופר-מקצועית ולאמן אותם.

לאוניד שייחט: לכן צריכים תנאים מתאימים לדרישות המקצועיות.

לאוניד שייחט: יש הרבה מיתקנים שבאמת עומדים בדרישות שלנו.

לאוניד שייחט: ותחרויות - אם ספורטאי ברמה אירופאית, כמו מיקי חליקה, איתן אורבך או יואב גת, לא מתחרה לפחות ב20- בתחרויות בינלאומיות בשנה, הוא מאבד את החוש התחרותי.

לאוניד שייחט: הם חייבים להתחרות מול הספורטאים.

לאוניד שייחט: שאלתם מה הסיכוי של ספורטאי מסויים להגיע למדליה.

לאוניד שייחט: אפשר לדעת את זה רק אם הוא מתחרה מול היריבים שלו.

לאוניד שייחט: לכן הם צריכים כל הזמן להוכיח את עצמם, להפחיד את היריבים שמתחרים מולם, וגם לקבל בטחון לקראת המשחקים האולימפיים.

לאוניד שייחט: היום אנחנו נאלצים לקצץ את התוכנית שלנו וכמובן שזה פוגע בנבחרת הנוער, בנבחרת הקדטים, שבעוד 4 שנים ייצגו אותנו במשחקים האולימפיים.

לאוניד שייחט: אנחנו יודעים היום כבר לטפח אותם, היום כבר להשקיע בהם.

לאוניד שייחט: אבל אנחנו עומדים בפני דילמה וצריכים היום להחליט: או הכנה למשחקים אולימפיים, או לעשות שני דברים במקביל: גם להתכונן למשחקים האולימפיים וגם להכין את הדור הבא.

לאוניד שייחט: זה מאוד חשוב, בכל ענף.

לאוניד שייחט: לא סוגרים את האיגודים בשנה האולימפית.

לאוניד שייחט: יש לנו המון רצון והמון אנרגיה לקיים את זה.

לאוניד שייחט: רק צריכים סיוע כספי.

זבולון אורלב: אני יכול לומר לך שיש לך כישרון לא רק להיות מאמן שחייה אלא גם להציג דבר.

זבולון אורלב: אני חושב שהצלחת יפה להעביר לי את המסר.

זבולון אורלב: כשאתה מדבר עם בעלי תפקידים ציבוריים כמוני, הם סניגורים.

זבולון אורלב: אבל כשאתה מדבר עם בעל העניין, אז אתה לפעמים יורד לשורש העניין.

זבולון אורלב: טוב עשיתם שהבאתם את מר שייחט.

זבולון אורלב: בעניין הזה עברת את המינימום האולימפי.

לאוניד שייחט: תודה רבה.

זבולון אורלב: אני מציע שעכשיו ידבר סגן מנהל רשות הספורט.

זבולון אורלב: איך אתם רואים את הדברים מנקודת מבטכם?

זבולון אורלב: מה צפוי מבחינת התקציב, מעבר לדברים שאמר קודם המנכ"ל?

זבולון אורלב: האם התוכניות המקצועיות מקובלות עליכם?

עודד הכט: אנחנו משתפים פעולה לכל אורך הדרך עם הוועד האולימפי, בתוכניות של הוועד.

עודד הכט: נציגי רשות הספורט הם חברים במינהלת של הוועד האולימפי, של היחידה לספורט הישגי, שמתווה את התוכניות.

עודד הכט: רשות הספורט גם תומכת בנושא של ההכנות האולימפיות מתקציבה.

זבולון אורלב: האם העובדה שעד היום מדינת ישראל לא הגיעה להישגים אולימפיים מרשימים - היא הגיעה לכך וכך מדליות, כמו שאמרו כאן, בברצלונה ובאטלנטה - האם הבעיה היא, כמו שאמר המאמן מר לאוניד שייחט, שהתשתית היא לא מספיק רחבה וצריך פירמידה גדולה יותר; או האם הבעיה היא כספית; או האם הבעיה היא שיש לנו עם לא ספורטאי; או האם הבעיה היא שאין לנו מספיק ידע מקצועי להביא את הספורט לרמה הזאת?

זבולון אורלב: איפה הבעיות?

זבולון אורלב: או שכל הבעיות שאמרתי קיימות.

זאב ברוורמן: תשתית זה גם מחייב השקעה כספית.

זבולון אורלב: השאלות ששאלת הן עולם ומלואו.

זבולון אורלב: צריך להשיב עליהן לא על רגל אחת.

זבולון אורלב: אין לי ספק שכל מה שהזכרת - נושא התקציב, נושא כוחות האימון, והתשתית - המשאבים הכספיים שיבואו לנושא הזה יכולים לעזור בצורה בלתי רגילה ליצור את הדברים האלה.

זבולון אורלב: נוכל להעמיד מאמנים בעלי שיעור קומה גבוה יותר, נוכל להביא מאמנים מחוץ-לארץ, שזה עניין של כסף, לתת הכשרה נוספת למאמנים והשתלמויות עם מאמנים מחוץ לארץ שייתנו כאן השתלמויות ברמה הגבוהה ביותר שיכולה להיות, נוכל לתת יותר אפשרות לספורטאים להתאמן במחנות אימונים ולשלוח אותם לתחרויות בחוץ-לארץ.

זבולון אורלב: בואו לא נכחיש, קורים מקרים שצריך לשלוח ספורטאי לחוץ-לארץ לאימונים ולתחרויות אך בלי כסף לא שולחים אותו.

זבולון אורלב: קח את השחיינים למשל.

זבולון אורלב: מר שייחט ייצג את השחיינים.

זבולון אורלב: אבל לקחת בריכה ולחמם אותה בחורף, עם כל השירותים הנלווים לספורט, של תזונה נכונה, מסז'ים לאחר מכן, הרפייה וכל התהליכים - זה הרבה כסף.

זבולון אורלב: הנושא הכספי הוא בהחלט גורם משמעותי מאוד היום בספורט המודרני למי שרוצה להתקדם.

זבולון אורלב: האנשים היושבים פה בחדר יודעים שיש לנו היום כוחות אימון טובים יותר והראייה, התוצאות.

זבולון אורלב: יש תוצאות טובות גם בדור הצעיר.

זבולון אורלב: ישנה גם היחידה לספורטאים צעירים, שנמצאת במכון וינגייט, וגם כן כבר עובדת עם הדור הצעיר מלמטה, יחד עם היחידה לספורט הישגי.

זבולון אורלב: היום התוכניות הן אחידות, דבר שלא היה בעבר.

זבולון אורלב: אנחנו יודעים מה רוצים בקצה הפירמידה ומתחילים לעבוד מלמטה, כדי להכין את התשתית לספורט ההישגי.

זבולון אורלב: הרי זה לא יש מאין.

זבולון אורלב: בעיקרון אין ספק שלאחרונה העבודה היא הרבה יותר מקצועית, ברמה גבוהה.

זבולון אורלב: אנחנו לומדים כל מה שניתן ללמוד.

זבולון אורלב: אבל כדי לממש את הדברים האלה, ליישם אותם ולהביא ספורטאי לרמה גבוהה, צריך תקציב שלא היה מצוי בעבר.

אפרים זינגר: ולא מצוי היום.

עודד הכט: אני ברשות הספורט בתפקיד החדש כ3- שנים ואני יודע מה היה התקציב לפני 3 שנים.

עודד הכט: הוא היה הרבה יותר גבוה.

אפרים זינגר: איזה אחוז הוא היה מתקציב משרד החינוך והתרבות?

זבולון אורלב: עכשיו הוא יהיה אחוז גבוה מאוד מתקציב המדע, התרבות והספורט.

עודד הכט: הוא קיבל 4% מתקציב משרד החינוך.

עודד הכט: בכל השנים גם היינו מקבלים עודפים ממשרד החינוך, תמיד היו עוד 1, 2 או 3 מיליון שקל, אבל השנה לא קיבלנו.

עודד הכט: עוד נקודה אחת ואני אסיים.

עודד הכט: אתה מכיר את הנוהל, שעד 31.1 מגישים את כל הבקשות ואז מבקשים ועדת הקצבות מהירה.

עודד הכט: הכנו את החומר למפרע ולאור זה ב15.2- כבר היינו עושים ועדת תמיכות ראשונה.

עודד הכט: בשנה הבאה נצטרך לעשות את זה במשרד החדש ולהגיע למצב כזה שהתקציבים לוועד האולימפי יאושרו מייד, ואז נוכל להזרים את כסף.

עודד הכט: לפני שנה היתה בעיה.

עודד הכט: עשינו ועדת תמיכות אבל היתה בעיה עם האוצר, שהוא לא שילם.

עודד הכט: היתה איזו בעיה עם ועדת הכספים.

עודד הכט: רק לאחר למעלה מחודשיים יכולנו לבוא ולהגיש את הבקשה.

עודד הכט: אני מקווה שהשנה זה לא יהיה כך.

זבולון אורלב: לפי מה שאתם אומרים הבעיה היא קצב ההזרמה, כי משרד מקבל בחודשים הראשונים 1/14, 1/15 מהתקציב.

צבי ורשביאק: אדוני היושב-ראש, שאלת אותו מה חסר.

צבי ורשביאק: אני אומר עכשיו למשרד החינוך, האשמה היא קצת בכם.

צבי ורשביאק: במדינת ישראל עד היום לא היה אף שר חינוך אחד שהספורט היה חשוב לו.

זבולון אורלב: הספורט פישל בזה שהוא לא העמיד אף פוליטיקאי.

זבולון אורלב: תעמידו מישהו.

צבי ורשביאק: זה נכון, אבל אני לא חושב שכך צריך להיות.

קריאה: היה אחד, יגאל אלון.

זבולון אורלב: קראתי בעיתון שאיזה מתאבק, מר ונטורה, נבחר להיות מושל מדינה בארצות-הברית.

זבולון אורלב: אני בטוח ששם תקציבי הספורט מסודרים.

צבי ורשביאק: רק להבין את הפרופורציות: מחלקת אתלטיקה קלה נורמלית, לא מי יודע מה, זה סיפור של לפחות 200-170 אלף דולר.

צבי ורשביאק: הספורט הוא מהאגודות.

צבי ורשביאק: מי שחושב שהספורט מתחיל בוועד האולימפי, טועה.

צבי ורשביאק: מה הוא מקבל?

צבי ורשביאק: ממשרד החינוך אותה מחלקה מקבלת אולי 3,000 שקל לשנה.

אורי אפק: תלוי באיזה רמה.

אורי אפק: יש גם 6,000 ו10,000-.

צבי ורשביאק: ממועצת ההימורים - כ30,000- שקל לשנה, אם הוא ברמה עליונה.

צבי ורשביאק: מאיפה משיגים את היתר?

צבי ורשביאק: אתה יודע שהרשויות המקומיות נמצאות במצב קשה.

צבי ורשביאק: אז או אצל ספונסרים, או שסוגרים את האגודה, או משעבדים תוכניות חיסכון ולוקחים הלוואות מהבנק, ויש הרבה כאלה, אחרת לא היה ספורט במדינת ישראל.

צבי ורשביאק: הפגועות ביותר במדינת ישראל הן האגודות.

זבולון אורלב: בשלב מסויים חשבו שמועצת ההימורים זה הפיתרון.

צבי ורשביאק: אבל היא לא יכולה לענות על הכל.

צבי ורשביאק: יש בעיה מרגע שוועדת בן-דרור הרחיבה את היריעה ואמרה: כל מי שמזיז בננה זכאי לתמיכה כספית כספורטאי.

זבולון אורלב: יכול להיות שבשלב כלשהו באמת צריך לחשוב על הקמת ועדה ממלכתית שתשב מחדש על כל המדוכה.

זבולון אורלב: אני מציע לא לפתוח את זה כרגע, בחגיגה הזאת, אלא כשנדון על כל מצב הספורט.

צבי ורשביאק: שאלת מה חסר.

צבי ורשביאק: הבעיה היא שחסר כסף לאגודות.

צבי ורשביאק: מהן הכל ייבנה.

זבולון אורלב: אני חושב שזה נושא רציני מאוד.

מיכאל נודלמן: בעזרת ה' הם יגיעו מהאולימפיאדה עם מדליות ואז ייקבלו תקציבים.

זבולון אורלב: להיפך.

זבולון אורלב: אז יגידו: אתם רואים, בלי תקציבים גם מסתדרים.

אפרים זינגר: יקימו ועדת חקירה למה זכינו במדליות ...

מיכאל נודלמן: רציתי לשאול, מה עוד חסר לכם להכנות לקראת האולימפיאדה?

זבולון אורלב: אתה לא היית בתחילת הישיבה.

זבולון אורלב: נאמר לנו שבזמנו הממשלה הבטיחה שבמשך 3 שנים יהיה תקציב של 10 מיליון שקל.

זבולון אורלב: ב1998- ו1999- הם עמדו בכך.

זבולון אורלב: ב2000- מתברר שכדי לעמוד במשימות לא מספיק 10 מיליון שקל אלא צריך 15 מיליון שקל.

זבולון אורלב: הבעיה השניה היא לגבי הזרמה, שההזרמה לא תהיה על-פי הקצב הרגיל והמקובל אלא לפי הקצב שהם צריכים.

זבולון אורלב: מתבקש גידול בתקציב בגלל שיש גידול במספר הספורטאים.

זבולון אורלב: כשתכננו את התקציב לא חשבו שכל-כך הרבה ספורטאים יעברו את המינימום האולימפי - זה צרות של עשירים, כמו שאמרנו - וישתתפו במשלחת.

זבולון אורלב: לפי הצפי שלהם יהיו למעלה מ30- ספורטאים, לעומת 25 באלטנטה, וזה מצריך איזשהו גידול בתקציב.

זבולון אורלב: הם גם הצביעו על כך שתקציבי איגודי הספורט קטנו ב30%-, גם בגלל קיצוץ ברשות הספורט וגם בגלל הפחתה בהכנסות מועצת ההימורים.

זאב ברוורמן: אני רוצה לומר רק משפט אחד.

זאב ברוורמן: יכול להיות שמהכנסת תבוא הישועה.

זאב ברוורמן: ישנה דיעה או אופנה, זה רץ כבר כמה אולימפיאדות - אני מלווה כבר כמה אולימפיאדות - שבמדינת ישראל הקטנה עם 5.5 או 6 מיליון תושבים, הספורטאים חייבים לחזור עם מדליות, אחרת הם נכשלו.

זאב ברוורמן: למה?

זאב ברוורמן: כי יש לנו את הטייסים הכי טובים, את המדענים הכי טובים ואת החקלאים הכי טובים.

זאב ברוורמן: אז דורשים שגם הספורטאים שלנו יהיו הכי טובים בעולם.

זאב ברוורמן: זה דבר חמור ביותר.

זאב ברוורמן: זה לא קיים בספורט וזה לא יכול להיות קיים, כי בספורט צריך גם כמות בכדי להגיע לאיכות.

זאב ברוורמן: כמו שאמר מר לאוניד שייחט, אם אין לך תשתית אז גם לא יהיו לך אלופים.

זבולון אורלב: האם זה לא מתקיים ככה גם במדע?

זאב ברוורמן: אני כעת מייצג את הנושא הספורטיבי כי אני חי אותו כבר כ40- שנה.

זאב ברוורמן: אני חושב שלפחות המנהיגות, חברי הכנסת ואחרים, צריכה לדעת את הפרופורציות הנכונות.

זאב ברוורמן: אי אפשר לדרוש את מה שאי אפשר לקבל.

זאב ברוורמן: אם מקבלים, אז קורה נס.

זאב ברוורמן: אם אנחנו, כמו שאמר מר גלעד לוסטיג, נגיע לשלב הגמר בתחרות אולימפית, זה הישג פנטסטי.

זאב ברוורמן: כל ספורטאי שנכנס לשלב כזה, זה הישג גדול של המדינה.

זאב ברוורמן: צריך באיזשהו מקום לשנות את תפיסת העולם שלנו.

זאב ברוורמן: בעיתונות יכתבו: שוב הגיעו בלי מדליה.

זאב ברוורמן: אז זאת העיתונות.

זאב ברוורמן: לפחות בינינו זאת צריכה להיות הגישה.

זאב ברוורמן: אדוני יושב-ראש ועדת החינוך והתרבות, היום בסך הכל אתה גם לומד קצת את הנושא.

זאב ברוורמן: עליך להיות שלם עם עצמך שהנושא של המדליות הוא לא ההישג הגדול ביותר.

זאב ברוורמן: ההישג הגדול ביותר יהיה אם נגיע לגמר.

זאב ברוורמן: אם נקבל גם מדליה, אז זה יהיה הישג נפלא.

מיכאל נודלמן: אבל כל אדם בישראל רוצה מדליה.

מיכאל נודלמן: מה תעשה עם זה?

מיכאל נודלמן: זה טבעי, וגם אתה רוצה.

זאב ברוורמן: אבל אם אתה רוצה ואתה לא מקבל - אז כולם רואים בזה כישלון.

זאב ברוורמן: אל תיראו את זה ככישלון.

זבולון אורלב: תאמין לי, יותר קל להשיג מדליה מאשר לשכנע את העם לא לצפות למדליות.

זבולון אורלב: מר רויטמן, לפני שאתה מתחיל אולי תוכל לומר לי, מה זה "האגודה לקידום הספורט בישראל"?

זבולון אורלב: ביקש ממני חבר הכנסת גנדי ריגר שהוא יוזמן ואני כיבדתי את הבקשה.

זבולון אורלב: אבל אני מרגיש שהוועדה לא יודעת במה מדובר.

יוסף רויטמן: הקמנו אותה ב1991-, כשהגיע לכאן גל העלייה הגדול.

יוסף רויטמן: חוץ מזה אני איש ספורט.

יוסף רויטמן: "האגודה לקידום הספורט בישראל" מסייעת לעולים חדשים בספורט.

יוסף רויטמן: כשהם באים לארץ הם מקבלים את כל הסיוע, גם סיוע רוחני, בכל מה שלא קשור לכסף.

יוסף רויטמן: אנחנו עוזרים להם ומפנים אותם לרשות הספורט, לכל הגורמים, מאחר והם לא יודעים לאן לפנות.

יוסף רויטמן: אנו מסייעים בצעדיהם הראשונים.

יוסף רויטמן: אנחנו קשורים למשרד לקליטת עליה.

יוסף רויטמן: אני לא רואה פה היום מישהו מהמשרד לקליטת עליה, וחבל.

יוסף רויטמן: רציתי לציין גם את זה מכיוון שמתקבלת עזרה מהמשרד לקליטת עליה לכל הספורטאים העולים.

זבולון אורלב: כרגע אנחנו מדברים רק על ההכנות האולימפיות.

יוסף רויטמן: אני מבין, אבל זה גם אחד מהדברים החשובים.

יוסף רויטמן: הם נותנים כסף לספורטאים העולים.

יוסף רויטמן: הם נותנים 2,200 שקל, והם יכולים לתת יותר, אבל על זה אני כבר לא אדבר בפורום הזה.

יוסף רויטמן: מה שאמר מר זאב ברוורמן, שאני מאוד מכבד אותו - אני מכבד את כל אלה היושבים כאן, ואני מזדהה עם כולם.

יוסף רויטמן: אני שמח שהפעם הפורום האחראי להכנות לאולימפיאדה הוא מקצועי ביותר ואין שום ספק שייצליח.

יוסף רויטמן: רציתי להגיד שהפעם מספר העולים החדשים המשתתפים במשלחת האולימפית הוא עוד יותר גדול.

יוסף רויטמן: אני שמח שמר גלעד לוסטיג עומד בראשה של היחידה לספורט הישגי, כי הוא מקצוען בעצמו, הוא ספורטאי ומאמן והוא מבין יותר מאשר קודמו בתפקיד.

זבולון אורלב: יש חופש דיבור.

זבולון אורלב: אנחנו נשמע גם דברים שאנחנו לא אוהבים.

זבולון אורלב: אלה הכללים פה.

יוסף רויטמן: אבל לא על זה רציתי לדבר.

יוסף רויטמן: עולים חדשים באים לכאן מוכנים.

יוסף רויטמן: מי שהוא עכשיו אלוף העולם בקייאקים, מיכאל קלגנוב, בא לכאן מוכן.

אורי אפק: הוא לא בא כאלוף עולם.

יוסף רויטמן: הוא לא בא כאלוף עולם אבל הוא כבר היה ספורטאי בכיר.

יוסף רויטמן: 70% מהספורטאים ומהמאמנים הם עולים חדשים.

יוסף רויטמן: אני הקמתי את האיגוד הזה כי היה בו צורך.

יוסף רויטמן: עשיתי כינוס לפני האולימפיאדה והזמנתי את כל היושבים פה אך אף אחד מהם לא הגיע.

יוסף רויטמן: בין המוזמנים היו גם מר שי נחמן והשר וילנאי.

יוסף רויטמן: אני לא הייתי מעוניין לעשות שינויים.

יוסף רויטמן: רציתי לעשות שילוב של הספורט הממלכתי והספורט האולימפי, להזדהות עם זה.

יוסף רויטמן: חבל שלא הבינו אותי.

יוסף רויטמן: אני ממשיך גם עכשיו.

יוסף רויטמן: אנחנו גם יכולים לסייע.

יוסף רויטמן: מר גורביץ שאל מה יעשו עם ספורטאים עולים שבאים רק עכשיו.

יוסף רויטמן: יש לנו את האולימפיאדה הבאה, אבל בואו נפעל ביחד.

יוסף רויטמן: כפי שנאמר: אנחנו עם אחד.

יוסף רויטמן: יש לנו פוטנציאל של ספורטאים בין העולים, ועוד הרבה יותר בין המאמנים.

יוסף רויטמן: הנה שני מאמנים מצויינים בשחייה, ולא רק בשחייה.

יוסף רויטמן: אפשר לקחת כל ענף ותמצאו בו מאמנים עולים.

יוסף רויטמן: אבל לא מנצלים את זה.

יוסף רויטמן: ועוד משהו בקשר לאולימפיאדה.

יוסף רויטמן: אני חושב שצריך להנציח בכל האולימפיאדות את י"א הנרצחים במינכן.

יוסף רויטמן: אני מבקש שהכנסת והממשלה תפעלנה בעניין זה.

יוסף רויטמן: אני מבקש ששר הספורט יפנה לוועד האולימפי הבינלאומי, שייזכירו את ה-י"א במהלך האולימפיאדה.

יוסף רויטמן: לא רק על-ידי הקמת אנדרטה בבית-הספר היהודי.

יוסף רויטמן: שייזכירו את שמותיהם של י"א חללי מינכן.

יוסף רויטמן: כשעליתי ארצה הקמתי בית-ספר לאתלטיקה כבדה והייתי 15 שנים מנהלו.

עודד הכט: רציתי להגיד שמבחינתנו אין ספק שהנושא של האגודות הוא הנושא הדומיננטי לטיפול המדינה.

עודד הכט: בתקציב רשות הספורט התקנה שמכוחה מקצים כסף לאגודות הספורט קוצצה לאחרונה ב50%-.

עודד הכט: תקציב רשות הספורט הוא 80 מיליון שקל.

עודד הכט: אם הוא יגיע ל150- מיליון, מזה נוכל לתת לכולם.

עודד הכט: תקציב סל הספורט קוצץ ב50%-.

עודד הכט: הוא היה קצת מעל ל40- מיליון ועכשיו הוא 20 מיליון.

עודד הכט: מהסעיף הזה נותנים גם לאגודות.

עודד הכט: אם היה יותר, אין ספק שאגודות הספורט היו מקבלות בסל הספורט של אותה רשות מקומית הרבה יותר כסף.

עודד הכט: דבר שני, אני רוצה לומר שלדעתי יש לנו מחלקה לתפארת לנושא של קליטת עולים וספורטאים עולים, בשיתוף פעולה גדול מאוד עם המשרד לקליטת עליה.

עודד הכט: הוחלט על מתן 2,200 שקל לספורטאי עולה.

עודד הכט: מר חנוך צמיר, מנכ"ל המשרד לקליטת עליה, עובד איתנו באופן צמוד ויש פעילויות רבות מאוד.

עודד הכט: יש פעולה יפה מאוד לתמיכה בספורטאים העולים.

זבולון אורלב: אנחנו נתחיל בסיכומים.

זבולון אורלב: 1) ועדת החינוך והתרבות רשמה לפניה את הדיווח של נציגי הוועד האולימפי על ההכנות לאולימפיאדת סידני 2000.

זבולון אורלב: הוועדה מחזקת את ידי הספורטאים, המאמנים ואנשי הוועד האולימפי להמשיך בכל המאמצים להשלים את ההכנות ולשפר את הסיכויים להישגים ראויים באולימפיאדה.

זבולון אורלב: משלחת ישראל למשחקים האולימפיים תכלול למעלה מ30- ספורטאים.

זבולון אורלב: 2) הוועדה תומכת בפניית הוועד האולימפי להסדיר לו תקציב של 15 מיליון ש"ח בתקציב 2000 ולהסדיר מימון על-פי הצרכים המקצועיים, שעיקרם הוא בשליש הראשון של השנה.

זבולון אורלב: 3) הוועדה תקיים ישיבות מעקב נוספות, שתכלולנה גם ביקור בוועד האולימפי ואצל הספורטאים, בתיאום ובהזמנת הוועד האולימפי.

זבולון אורלב: אם ועדת החינוך והתרבות תבוא לביקור אצל הספורטאים אני חושב שזה יעלה את המוטיבציה שלהם.

זבולון אורלב: זה יכול מאוד לעזור.

זבולון אורלב: לא להביא אותם לפה אלא ללכת אליהם, לראות אותם באימון.

זבולון אורלב: כמו שאומרים, כשאתה הולך עם הדגל אז אתה נלחם בייתר דבקות.

צבי ורשביאק: שיראו שמתעניינים בהם, שבאים אליהם לשטח.

צבי ורשביאק: זה חשוב מאוד.

צבי ורשביאק: רק שלא יגידו שהוועדה באה לסיור ואז יגיעו רק שני חברי כנסת.

צבי ורשביאק: זה יעשה רושם לא טוב.

זבולון אורלב: אני חושב שלביקור הזה יצטרפו יותר חברי כנסת.

זבולון אורלב: נתאם את זה.

זבולון אורלב: אלה ההחלטות הפורמליות.

זבולון אורלב: אלא אם כן מישהו רוצה להוסיף.

זבולון אורלב: הכוונה שלנו היא מאוד ברורה.

זבולון אורלב: אני אומר לאנשי הוועד האולימפי, אם בסדר גודל של 3-2 שבועות לא תקבלו תשובה על התקציב, תודיעו לנו.

זבולון אורלב: ב26.10- יגיע התקציב לקריאה ראשונה.

זבולון אורלב: לדעתי את הקריאה הראשונה הפסדנו, כלומר הספרים כבר מודפסים ולא ידפיסו אותם מחדש.

זבולון אורלב: אבל אני חושב שחברי הוועדה, כל אחד במפלגתו, והוועדה כוועדה בהשפעתה על ועדת הכספים, יכולים לדאוג שבהכנות לקריאה שניה ושלישית הדבר יתוקן.

זבולון אורלב: אם אני אחתים על הסתייגות 15 חברי-כנסת של ועדת החינוך והתרבות, שכולנו רוצים שיווספו כך וכך מיליונים לצורך ההכנות האולימפיות, אני חושב שיהיה לזה משקל גדול.

זבולון אורלב: מחמיא לנו מאוד שאתם סומכים עלינו אבל אני ממליץ לכולם, רשימת חברי ועדת הכספים ידועה, ואם היא לא ידועה אז תיקחו אותה.

זבולון אורלב: אני מייעץ לכם לשכנע את האנשים האלה.

זבולון אורלב: את חברי אופוזיציה לא צריך, אז ממילא ירדה לכם כבר 40% מהוועדה.

זבולון אורלב: מתוך 60% חברי הקואליציה אני מניח שיש כמה שגם כן לא צריך לשכנע אותם.

זבולון אורלב: זה מצטמצם לשכנוע של 8-4 חברי כנסת.

זבולון אורלב: אני מציע לכם "להתלבש" על הדבר הזה.

צבי ורשביאק: לפי הישיבות האחרונות של הוועדה מה שאנחנו צריכים זה רק לגמור עניין עם ש"ס.

זבולון אורלב: לש"ס יש 3 חברים בוועדת הכספים ואני בהחלט חושב שלא צריכה להיות לש"ס התנגדות כלשהי טוטלית לעניין.

זבולון אורלב: אם הייתי יועץ שלהם הייתי מציע כן ללכת למהלך הזה.

זבולון אורלב: אגב, אני כאיש מפד"ל אומר שחלק מהעניין שהמפד"ל היא לא כת סגורה, מתפצלת ומתבודדת מתבטא בכך שאני בתפקידי הממלכתי רואה לעצמי לא רק חובה אלא גם זכות לעזור לספורט, אף על פי שהוא לא עומד בראש סדר העדיפות האישי שלי.

זבולון אורלב: אבל הוא מספיק חשוב.

זבולון אורלב: בתפקידי הממלכתי אני אלחם כזכות על הדבר הזה, ואני מקווה מאוד להצליח.

זבולון אורלב: לכן אני גם חושב שלא תהיה בעיה עם ש"ס.

זבולון אורלב: אנסה להסביר להם את הדבר הזה.

זבולון אורלב: אבל אני לא מדבר על ש"ס.

זבולון אורלב: אני מדבר בעיקר על "ישראל אחת" ועל מרצ, שלהן צריך להסביר את העניין הזה.

זבולון אורלב: לחברי כנסת יש משקל, ועכשיו זה הזמן.

זבולון אורלב: כל מה שלא יוסדר עד 1.1 יהיה קשה מאוד לתקן, גם אם ראש הממשלה ירצה ושר האוצר ירצה.

זבולון אורלב: אנחנו בדיוק בזמן הנכון.

זבולון אורלב: זו אחת הסיבות שקבעתי את הישיבה היום ולא בעוד חודש.

זבולון אורלב: אנחנו עכשיו נכנסים בדיוק לחודש וחצי הקריטיים מאוד מבחינת עיצוב תקציב 2000.

זבולון אורלב: לתחום הספורט, לאגודות יש מספיק משקל, גם פוליטי.

זבולון אורלב: יושבים שם אנשים שמבינים את העניין.

זבולון אורלב: אני מזמין אתכם לפתוח כאן בפעולה מאוד מסודרת ומאוד מתוכננת.

זבולון אורלב: אני בטוח ששר המדע, התרבות והספורט מאוד מאוד רוצה אבל הוא חדש בשדה הפוליטי.

זבולון אורלב: גם המנכ"ל חדש.

זבולון אורלב: אני חושב שהוא אדם בעל יכולת אבל הוא חדש במערכות הפוליטיות.

זבולון אורלב: המשרד שנכנסתם לתוכו הוא משרד חלש, עוד אין לו מסורת.

זבולון אורלב: לכן אני חושב שייפול עליכם עול ציבורי בהחלט נכבד.

זבולון אורלב: אם תתקלו בקשיים, תעדכנו אותנו.

זבולון אורלב: אני נמצא פה, יחד עם חברי הוועדה.

זבולון אורלב: אם נדע שיש בעיות עם נציג "ישראל בעליה" או נציג של מפלגה אחרת נבקש מחבר ועדת הכספים לעזור לנו לשכנע את החבר הזה כדי שהוא יהיה שותף להסתייגות.

זבולון אורלב: זה ההסדר שאני רואה כרגע לתקן את הדבר הזה.

זבולון אורלב: תודה רבה לכם.